Zmluva o službách technickej podpory a údržby a službách aplikačného rozvoja pre Iné druhy dotačných schém

(ďalej len ,,Servisná zmluva“ alebo ,,zmluva“)

uzavretá podľa § 269 ods. 2 zákona č. 513/1991 Zb. (Obchodný zákonník) v znení neskorších predpisov

medzi

|  |  |
| --- | --- |
| Číslo zmluvy Objednávateľa:Objednávateľ: |  |
|  | obchodné meno: | Pôdohospodárska platobná agentúra |
|  | sídlo: | Hraničná 12, 815 26 Bratislava |
|  | konajúci prostredníctvom: | Ing. Juraj Kožuch, PhD. – generálny riaditeľ |
|  | osoba oprávnená konať vo veciach technických: |  |
|  | osoba oprávnená konať vo veciach zmluvných: |  |
|  | IČO: | 30794323 |
|  | IČ DPH: | SK2021781630 |
|  | bankové spojenie: | SK32 8180 0000 0070 0011 6152 |
| Zhotoviteľ: | (ďalej ako „Objednávateľ“) |
|  | obchodné meno: |  |
|  | sídlo: |  |
|  | zapísaný v registri: |  |
|  | konajúci prostredníctvom: |  |
|  | osoba oprávnená konať vo veciach technických: |  |
|  | osoba oprávnená konať vo veciach zmluvných: |  |
|  | IČO: |  |
|  | DIČ: |  |
|  | IČ DPH: |  |
|  | bankové spojenie: |  |
|  |  | **(ďalej ako „Zhotoviteľ“)** |
| Objednávateľ a zhotoviteľ ďalej spolu ako („**Zmluvné strany**“) |

**Preambula**

Za účelom zabezpečenia udržateľnosti implementovaných zmien do systému ITMS2014+ v rozsahu nevyhnutnom na účel konania a rozhodovania o dotáciách podľa § 12 zákona č. 280/2017 Z. z. o poskytovaní podpory a dotácie v pôdohospodárstve a rozvoji vidieka (ďalej aj „Dielo“) a dosiahnutia cieľov projektu, Zmluvné strany uzatvárajú túto zmluvu o službách technickej podpory a údržby a službách aplikačného rozvoja pre Iné druhy dotačných schém (ďalej aj „Servisná zmluva“), ktorej účelom je zabezpečenie vykonávania podporných a servisných úkonov smerujúcich k bezproblémovému užívaniu Diela a jeho ďalšiemu nevyhnutnému rozvoju v rozsahu vyplývajúcom z Legislatívnych zmien a Legislatívnych updatov a metodických zmien, príp. odôvodnených požiadaviek jeho používateľov.

**Definície pojmov**

* 1. **ITMS2014+:** informačný systém Objednávateľa (IT Monitoring System for Structural and Cohesion Funds), ktorý zahŕňa štandardizované procesy programového a projektového riadenia. Obsahuje údaje, ktoré sú potrebné na transparentné a efektívne riadenie, finančné riadenie a kontrolu poskytovania príspevku. Prostredníctvom ITMS2014+ sa elektronicky vymieňajú údaje s údajmi v informačných systémoch Európskej komisie určených pre správu európskych štrukturálnych a investičných fondov a s inými vnútroštátnymi informačnými systémami vrátane Informačného systému účtovníctva fondov, pre ktorý je zdrojovým systémom v rámci integračného rozhrania.ITMS2014+ (vykonaný a dodaný na základe Zmluvy o úprave existujúcich funkcionalít a architektúry ITMS v zmysle požiadaviek Európskej komisie pre programové obdobie 2014 – 2020 č. 1115/2013 zo dňa 28.6.2013, ďalej v zmysle Zmluvy o aktualizácií existujúcich funkcionalít a rozširovaní nových funkcionalít ITMS2014+ č. 759/2015 zo dňa 15.5.2015, Zmluvy o dielo a o poskytovaní služieb č. 373/2016 zo dňa 27.5.2016 a Zmluvy o dielo č. 29/2018/110 zo dňa 31.7.2018) plní funkcie informačného monitorovacieho systému čerpania európskych štrukturálnych a investičných fondov, ktorého ďalšia aktualizácia existujúcich funkcionalít a rozširovanie nových funkcionalít tvorí súčasť predmetu Služieb aplikačného rozvoja. Pre vylúčenie pochybností, od nasadenia akejkoľvek časti dodanej na základe Služieb aplikačného rozvoja do produkčnej prevádzky sa predmetná časť stáva súčasťou ITMS2014+.
	2. **Servisné služby** zahŕňajú Služby technickej podpory a údržby a Služby aplikačného rozvoja, tak ako sú definované v tomto bode:
		1. **Služby technickej podpory a údržby:** zahŕňajú technickú podporu a údržbu Diela, ako aj bezplatné odstraňovanie vád Diela a poskytovanie služieb na základe Požiadaviek Objednávateľa vrátane nahlásenia a Neutralizácie Problému podľa bodu 1.18 Servisnej zmluvy.
		2. **Služby aplikačného rozvoja:** zahŕňajú zmeny a doplnky Diela, pri ktorých sa jedná o úpravy Diela funkčného, prevádzkového a obsahového charakteru rozširujúce možnosti využitia tohto systému, ktorých potreba vznikla po uzatvorení tejto zmluvy. Vecná náplň úpravy Diela vyplývajúca z požiadaviek Objednávateľa bude Zhotoviteľovi predložená v súlade s článkom 5 Servisnej zmluvy.
	3. **Legislatívna zmena:** zmena všeobecne záväzného právneho predpisu a/alebo prijatie nového všeobecne záväzného právneho predpisu a/alebo akákoľvek zmena alebo prijatie nových aktov, rozhodnutí, odporúčaní, výsledkov auditu alebo iných dokumentov alebo nástrojov, ktoré sú v zmysle právnych predpisov alebo podľa vlastného uváženia Objednávateľa záväzné pre poskytovanie európskych štrukturálnych a investičných fondov (najmä systémov riadenia, príručiek pre prijímateľa a usmernení riadiacich orgánov) majúcich čo i len potenciálne vplyv na obsah a fungovanie Diela.
	4. **Legislatívny update:** úprava existujúcej funkcionality Diela alebo vytvorenie novej funkcionality Diela na základe osobitného zadania Objednávateľa, ktoré bude vypracované v nadväznosti na upozornenie Zhotoviteľa na Legislatívnu zmenu.
	5. **SW infraštruktúra:** predstavuje súbor SW produktov tretích strán, ktoré sú inštalované na HW prostriedkoch a vytvárajú prostredie pre fungovanie SW komponentov ITMS2014+.
	6. **SW komponent:** ITMS2014+ alebo produkt alebo samostatná časť produktu, podporujúci Dielo, ktorý možno používať nezávisle od ostatných komponentov, zahrňujúci SW infraštruktúru, na ktorej je prevádzkovaný.
	7. **Modul:** samostatná časť SW komponentu Diela, ktorú možno používať nezávisle od ostatných modulov SW komponentu.
	8. **Funkcia:** samostatná funkcia SW komponentu alebo vlastnosť Modulu podporujúceho alebo tvoriaceho súčasť Diela.
	9. **Požiadavka:** každá Požiadavka Objednávateľa na poskytnutie Služieb technickej podpory a údržby v rozsahu tejto Servisnej zmluvy (zahŕňa najmä nahlásenie Problému, Požiadavku na Konzultáciu, Požiadavku na Dotaz).
	10. **Problém:** Objednávateľom hlásený akýkoľvek nesúlad medzi skutočnou a zdokumentovanou funkčnosťou Diela (vrátane záručných vád Diela), najmä stav, ktorý znemožňuje alebo zhoršuje používanie SW komponentu, Modulu alebo Funkcie, alebo je obmedzením funkčnosti Diela alebo rozporom fungovania Diela oproti dodanej dokumentácii. Kategorizáciu Problému na Kritický problém, Závažný problém a Nekritický problém určuje pri jeho nahlásení Objednávateľ podľa kritérií uvedených v definíciách jednotlivých druhov Problémov (body 1.11, 1.12 a 1.13 Servisnej zmluvy).
	11. **Kritický problém** alebo **Vada A:** zásadné vady funkcionality Diela, ktoré znemožňujú spracovanie údajov a ich zobrazovanie koncovým používateľom, vrátane Problémov spojených s bezpečnosťou a poškodením dát, nesprávnych výsledkov výpočtov alebo chyby spôsobujúce, že je potrebné systém znovu zaviesť (reštartovať), pričom chybnú funkcionalitu Diela zároveň nie je možné realizovať náhradným postupom.Za Kritický problém sa považuje najmä

(i) výpadok fungovania SW komponentu, čo znemožňuje jeho použitie ako celku alebo jeho podstatnej časti,

(ii) Problém, ktorý sa globálne prejavuje voči nezastupiteľnej skupine používateľov Diela alebo

(iii) Problém, ktorý je opakovane vyvolateľný alebo má trvalý charakter alebo SW komponent je pre zabezpečenie základných procesov a činností používateľa z iných dôvodov nepoužiteľný.

* 1. **Závažný problém** alebo **Vada B:** vady, ktoré by patrili pod Kritický problém (okrem problémov spojených s bezpečnosťou a poškodením dát), ale ku ktorým je možné nájsť náhradný postup (workaround), ako vadu obísť alebo zabrániť jej pôsobeniu. Tento náhradný postup musí byť pre Objednávateľa primerane realizovateľný. Závažný problém sa prejavuje výpadkom fungovania Modulov a Funkcií, čo závažným spôsobom obmedzuje ich použitie, pričom neobmedzuje použitie SW komponentu ako celku alebo jeho podstatných častí. Ako Závažný problém je charakterizovaný Problém, ktorý je opakovane vyvolateľný alebo má trvalý charakter, avšak SW komponent je pre zabezpečenie základných procesov a činností používateľa použiteľný s citeľným dopadom na kvalitu zhotovenia SW komponentu, alebo dostupnosť jeho funkcionalít alebo používateľský komfort.
	2. **Nekritický problém** alebo **Vada C:** nespĺňa znaky Kritického problému ani Závažného problému. Ide najmä o vady, ktoré nebránia produktívnemu používaniu Diela alebo zapríčiňujú miernu nepohodlnosť pri práci s Dielom, ktoré je však funkčné.
	3. **Konzultácia:** Objednávateľom vyžiadaná odborná činnosť Zhotoviteľa na základe Požiadavky.
	4. **Dotaz:** Požiadavka Objednávateľa na poskytnutie informácií Zhotoviteľom, pričom nie je identifikovaný Problém.
	5. **Reakčná doba:** časový úsek začínajúci hlásením Objednávateľa o existencii Problému a končí potvrdením Zhotoviteľa o prijatí hlásenia Problému a začatím prešetrenia nahláseného Problému. Dĺžka Reakčnej doby závisí od typu Problému (body 1.11-1.13 Servisnej zmluvy) a je uvedená v bode 4.4 Servisnej zmluvy.
	6. **Doba neutralizácie Problému:** časový úsek začínajúci prijatím hlásenia Objednávateľa o existencii Problému Zhotoviteľom a končiaci Neutralizáciou Problému, počas ktorého je Zhotoviteľ povinný zabezpečiť Neutralizáciu Problému (bod 1.18 Servisnej zmluvy). Dĺžka Doby neutralizácie Problému závisí od typu Problému (body 1.11-1.13 Servisnej zmluvy) a je uvedená v bode 4.4 Servisnej zmluvy.
	7. **Neutralizácia Problému:** obnovenie fungovania Modulu, Funkcie a SW komponentu a súčasne odstránenie príčiny Problému. Neutralizácia je možná aj náhradným postupom (workaroundom), ak úplné odstránenie príčiny Problému nie je objektívne možné do uplynutia Doby neutralizácie Problému pričom na tomto postupe sa musia vopred písomne alebo emailom dohodnúť projektoví manažéri Zmluvných strán. Použitie workaroundu nezbavuje Zhotoviteľa povinnosti najneskôr do 5 pracovných dní od Neutralizácie Problému vykonať úplné odstránenie príčiny Problému, inak sa Zhotoviteľ dostane do omeškania.
	8. **Systém pre poskytovanie Servisných služieb** alebo **SPS:** informačný systém v rámci Nástroja riadenia (bod 1.23 Servisnej zmluvy), prostredníctvom ktorého Zhotoviteľ a Objednávateľ zabezpečujú evidenciu a informácie o Požiadavkách.
	9. **Mesačná správa z monitorovania Diela:** Mesačnou správou monitorovania Diela sa rozumie prehľad udalostí zachytených Zhotoviteľom pri plnení Servisnej zmluvy prostredníctvom SPS v rámci Nástroja riadenia, prípadne iných nástrojov využitých na tento účel a návrh opatrení zo strany Zhotoviteľa ako odporúčania na úpravy jednotlivých častí Diela. Mesačná správa monitorovania Diela musí obsahovať minimálne identifikáciu obdobia poskytovanej služby, súhrnné informácie o počte riešených problémov, dotazov a konzultácií, ostatných úloh a stave a trende plnenia SLA, zoznam problémov vrátane klasifikácie problémov, zoznam konzultácií a dotazov, zoznam ostatných vykonaných služieb (napr. Performance analýza a testy, Penetračné testy, Návrhy na zmeny systému, Optimalizácie výkonu na základe výkonovej analýzy, Implementácia nápravných opatrení na základe výsledkov penetračných testov a pod.), zoznam servisných verzií, zoznam uvoľnených funkcionalít objednaných prostredníctvom Služieb aplikačnej podpory, a pod.
	10. **Záväzná objednávka:** objednávka Objednávateľa na vykonanie Služby aplikačného rozvoja.
	11. **Osobohodina:** základná merná jednotka fakturácie Servisných služieb, za ktorú sa považuje 60 minút práce jednej osoby plniacej Servisnú zmluvu na strane Zhotoviteľa (vrátane subdodávateľa Zhotoviteľa).
	12. **Nástroj riadenia:** podporný projektový nástroj prístupný jednotlivým členom projektových tímov Objednávateľa a Zhotoviteľa. Nástroj riadenia umožňuje najmä evidovanie a kontrolu plnenia úloh jednotlivých členov projektového tímu, plánovanie a vytváranie harmonogramu prác, kontrolu plnenia harmonogramu prác, evidenciu a kategorizáciu vád, automatickú eskaláciu a upozornenie relevantných členov tímov pri dosiahnutí hraničných hodnôt, kolaboráciu nad dokumentami a pod. Náklady na vytvorenie a prevádzkovanie Nástroja riadenia ako aj náklady za vytvorenie a prevádzkovanie vývojových a interných testovacích prostredí Zhotoviteľa sú zahrnuté v cene Servisných služieb.
	13. **Úrad podpredsedu vlády SR pre investície a informatizáciu**: gestor a vlastník informačného systému ITMS2014+, v rámci ktorého bolo Dielo implementované.
	14. **Zmluvná strana** je Objednávateľ alebo Zhotoviteľ alebo spolu ako Zmluvné strany.
	15. **Zhotoviteľ** bol oboznámený o tom a berie na vedomie, že Objednávateľ uzatvoril Zmluvu o udelení sublicencie k počítačovému programu ITMS2014+, číslo zmluvy: 22/2019/110 s Úradom podpredsedu vlády SR pre investície a informatizáciu, ktorá spolu s jej Dodatkom č. 1 zo dňa 10.10.2019 tvorí Prílohu č. 6 tejto zmluvy. Zhotoviteľ akceptuje, že pri Servisných službách bude **postupovať v súlade s pravidlami a postupmi dohodnutými v Prílohe č. 6 tejto zmluvy**.

**Predmet Servisnej zmluvy**

* 1. Predmetom Servisnej zmluvy je úprava práv a povinností Zmluvných strán spojených so záväzkom Zhotoviteľa vykonávať a zabezpečovať pre Objednávateľa služby spojené s technickou podporou, údržbou a aktualizáciou Diela Objednávateľa v rozsahu a za podmienok stanovených touto Servisnou zmluvou, a to prostredníctvom Služieb technickej podpory a údržby a Služieb aplikačného rozvoja a korelujúcim záväzkom Objednávateľa za riadne a včas poskytnuté Servisné služby zaplatiť Zhotoviteľovi cenu v rozsahu a za podmienok dohodnutých v tejto Servisnej zmluve.
	2. Zhotoviteľ sa zaväzuje za podmienok uvedených v tejto Servisnej zmluvy k poskytovaniu Servisných služieb nasledovne:
		1. Služby technickej podpory a  údržby na základe nahlasovania Požiadaviek za cenu podľa bodu 3.1.1 Servisnej zmluvy;
		2. Služby aplikačného rozvoja v súlade s článkom 5 Servisnej zmluvy za cenu podľa bodu 3.1.2 Servisnej zmluvy.
	3. Služby technickej podpory a údržby budú poskytované :
		1. k Dielu v aktuálnom stave;
		2. k odovzdanému Dielu, resp. jeho častí odo dňa jeho nasadenia do produkčnej prevádzky;
		3. k odovzdanej Službe aplikačného rozvoja odo dňa jej nasadenia do produkčnej prevádzky.

**Ceny a platobné podmienky**

* 1. Cena za Servisné služby poskytované na základe tejto Servisnej zmluvy sa dojednáva v zmysle zákona Národnej rady Slovenskej republiky č. 18/1996 Z. z. o cenách dohodou Zmluvných strán nasledovne:
		1. Za Služby technickej podpory a údržby vo výške maximálnej čiastky ............ EUR bez DPH za kalendárny mesiac poskytovania Služieb, pričom celková cena za celú dobu trvania tejto Servisnej zmluvy je ............ EUR bez DPH.
		2. Za Služby aplikačného rozvoja vo výške určenej v Záväznej objednávke vystavenej podľa bodu 5.3 Servisnej zmluvy pri použití jednotkovej sadzby vo výške ............ EUR bez DPH za Osobohodinu pracovníka Zhotoviteľa, pričom maximálna cena za Služby aplikačného rozvoja za celú dobu trvania tejto Servisnej zmluvy je ............ EUR bez DPH.
	2. Cena za predmet Servisnej zmluvy v súlade s bodom 3.1 tohto článku zmluvy bude uhradená zo zdrojov Štátneho rozpočtu.
	3. V prípade, že Služby technickej podpory a údržby neboli poskytované po celú dobu kalendárneho mesiaca, vzniká Zhotoviteľovi povinnosť na fakturáciu ceny za Služby technickej podpory a údržby v pomernej výške podľa počtu pracovných dní, počas ktorých boli Služby technickej podpory a údržby v danom kalendárnom mesiaci poskytované, k počtu pracovných dní v danom mesiaci.
	4. Pre zamedzenie pochybností čerpanie Služieb aplikačného rozvoja závisí výlučne na potrebách a vôli Objednávateľa, v nadväznosti na čo Objednávateľ nie je povinný vyčerpať počas trvania tejto Servisnej zmluvy maximálnu cenu uvedenú v bode 3.1.2 tejto Servisnej zmluvy, resp. vôbec pristúpiť k jej čerpaniu.
	5. Zhotoviteľ je povinný evidovať poskytovania Služby technickej podpory a údržby prostredníctvom Nástroja riadenia najmenej v rozsahu:

(i) druh poskytovanej Služby technickej podpory a údržby,

(ii) evidované obdobie,

(iii) určenie osôb poskytujúcich služby.

* 1. Maximálna čiastka v zmysle čl. 3 bod 3.1.1 tejto Servisnej zmluvy pokrýva všetky a akékoľvek náklady Zhotoviteľa v rámci poskytovania Služieb technickej podpory a údržby v danom kalendárnom mesiaci, a to bez ohľadu na množstvo prác, ktoré bude potrebné v danom mesiaci vykonať v rámci Služieb technickej podpory a údržby. Pre zamedzenie pochybností, Zhotoviteľ nemá právo požadovať zvýšenie maximálnej čiastky, resp. akékoľvek náklady nad maximálnu čiastku v prípade zvýšenej prácnosti v danom mesiaci poskytovania Služieb technickej podpory a údržby.
	2. Cena za každé poskytnutie Služby aplikačného rozvoja bude vopred stanovená v Záväznej objednávke vystavenej na základe Požiadavky na zmenu, ktorej vzor je Prílohou č. 3 tejto Servisnej zmluvy a ktorá bude schválená Oprávnenou osobou Objednávateľa. Podkladom pre výpočet ceny bude záväzná jednotková sadzba pracovníkov Zhotoviteľa (Osobohodina) v zmysle bodu 3.1.2 tejto Servisnej zmluvy. Cena schválená v Záväznej objednávke predstavuje odplatu za splnenie všetkých zmluvných záväzkov Zhotoviteľa vyplývajúcich z príslušnej objednávky Služieb aplikačného rozvoja a pokrýva tiež všetky a akékoľvek interné a externé náklady alebo výdavky Zhotoviteľa na splnenie Záväznej objednávky, t. j. na riadne a včasné poskytnutie Služieb aplikačného rozvoja ako aj primeraného zisku. Pre zamedzenie pochybností Zhotoviteľ nie je oprávnený vyúčtovať prípadné zvýšené náklady nad rámec ceny dohodnutej v Záväznej objednávke.
	3. Nevyhnutnou prílohou faktúry za poskytovanie Služieb technickej podpory a údržby bude Mesačná správa z monitorovania Diela.
	4. Nevyhnutnou požiadavkou pre realizáciu fakturácie za poskytovanie Služieb aplikačného rozvoja bude:
		1. Požiadavka na zmenu v zmysle Prílohy č. 3,
		2. Záväzná objednávka, ktorou Objednávateľ požiada o poskytnutie Služieb aplikačného rozvoja,
		3. akceptačný protokol.
	5. Fakturačné míľniky Servisných služieb sú:
		1. pre cenu určenú podľa bodu 3.1.1 posledný deň kalendárneho mesiaca za poskytnuté Služby technickej podpory a údržby v danom kalendárnom mesiaci;
		2. pre cenu určenú podľa bodu 3.1.2 po riadnom odovzdaní a akceptácii Služieb aplikačného rozvoja.
	6. Všetky ceny v tejto Servisnej zmluve sú uvádzané bez DPH a budú Objednávateľovi fakturované zvýšené o zákonom stanovené percento DPH. Maximálne ceny uvedené pre jednotlivé druhy poskytovaných Servisných služieb sú stanovené ako ceny pevné a konečné.
	7. Faktúra vystavená Zhotoviteľom musí obsahovať všetky náležitosti v zmysle príslušných všeobecne záväzných právnych predpisov (najmä zákona č. 431/2002 Z. z. o a zákona č. 222/2004 Z. z. o dani z pridanej hodnoty), ako aj vyžadované dokumenty uvedené v bode 3.8 a 3.9 tohto článku Servisnej zmluvy, ktoré budú tvoriť jej prílohy Ak faktúra nebude obsahovať tieto náležitosti alebo požadované prílohy, Objednávateľ má právo vrátiť ju v lehote splatnosti na doplnenie a/alebo prepracovanie s uvedením nedostatkov, ktoré sa majú odstrániť. V takom prípade začne plynúť nová lehota splatnosti faktúry, a to dňom prevzatia doplnenej alebo prepracovanej faktúry Objednávateľom.
	8. Splatnosť faktúry je 30 (tridsať) dní odo dňa jej doručenia Objednávateľovi, pričom faktúra sa považuje za uhradenú dňom pripísania fakturovanej čiastky na bankový účet Zhotoviteľa uvedený v záhlaví tejto Servisnej zmluvy.

**Postup pri riešení Požiadaviek**

**v rámci poskytovania Služieb technickej podpory a údržby**

* 1. Poverená odborná osoba Objednávateľa nahlási Požiadavku v SPS na adresu: ..................... alebo telefonicky na tel. č. .................... alebo e-mailom na adresu: ..................... alebo iným preukázateľným spôsobom. V prípade hlásenia Požiadaviek inak ako cez SPS, Zhotoviteľ takéto hlásenie zaeviduje v systéme SPS. SPS vygeneruje identifikačné číslo Požiadavky. Akákoľvek budúca komunikácia medzi Zhotoviteľom a Objednávateľom sa uskutočňuje použitím priradeného identifikačného čísla Požiadavky.
	2. Službukonajúca osoba Zhotoviteľa preverí Požiadavku, nahlásenie Požiadavky potvrdí emailom alebo cez SPS a začne jej vybavenie (Reakčná doba). Podľa potreby kontaktuje poverenú osobu Objednávateľa. Komunikácia službukonajúcej osoby Zhotoviteľa prebieha priamo s poverenou osobou Objednávateľa. Službukonajúca osoba Zhotoviteľa oznámi e-mailom alebo cez SPS výsledok vybavenia Požiadavky.
	3. Proces Neutralizácie Problému od jeho nahlásenia pozostáva najmä z nasledujúcich činností:

a) Identifikácia Problému – poskytnutie pomoci Objednávateľovi s cieľom identifikovať príčinu daného Problému. Ak príčina Problému spočíva v hardvéri alebo v SW infraštruktúre, Zhotoviteľ bezodkladne kontaktuje prevádzkovateľa, ktorým je DataCentrum Ministerstva financií SR. Následne Zhotoviteľ bezodkladne poskytne:

(i) Objednávateľovi spätnú informáciu o kontaktovaní tohto prevádzkovateľa a

(ii) nevyhnutnú súčinnosť pri Neutralizácii Problému.

b) Analýza, riešenie a odstraňovanie Problému – podpora poskytnutá Zhotoviteľom Objednávateľovi pri odstránení identifikovaného Problému, t.j. Neutralizácia Problému. Zhotoviteľ je povinný poskytnúť profylaktickú podporu a odporúčania na prevenciu pred Problémami na prevádzkové účely Diela.

c) Poskytovanie informácií o stave riešenia Problémov Zhotoviteľom Objednávateľovi sa uskutočňuje najmä prostredníctvom on-line prístupu do SPS, ak Objednávateľ písomne neurčí inak.

d) Ak je Problém Zhotoviteľom vyriešený, Zhotoviteľ nasadí riešenie na odstránenie Problému do testovacej prevádzky v DataCentre a následne Objednávateľ v súčinnosti so Zhotoviteľom a Úradom podpredsedu vlády SR pre investície a informatizáciu otestuje riešenie Problému, pričom sa postupuje v súlade s postupom uvedeným v sublicenčnej zmluve podľa Prílohy č. 6. Ak Objednávateľ v lehote do 10 pracovných dní od nasadenia riešenia do testovacej prevádzky u Zhotoviteľa nenamietne spôsob vyriešenia Problému, považuje sa Problém za neutralizovaný dňom nasadenia riešenia do testovacej prevádzky u Objednávateľa. Ak Objednávateľ riešenie Problému neakceptuje a túto skutočnosť oznámi Zhotoviteľovi v lehote podľa predošlej vety, Zhotoviteľ bude pokračovať v ďalšom riešení podľa písm. e) tohto bodu Servisnej zmluvy. Po akceptácii riešenia Problému zabezpečí Objednávateľ implementáciu riešenia Problému do produkčnej prevádzky ITMS2014+.

e) Ak je vyriešenie Problému problematické, Zhotoviteľ o tejto skutočnosti informuje Objednávateľa a Zmluvné strany sa dohodnú na ďalšom individuálnom postupe.

* 1. Služby technickej podpory a údržby sa poskytujú v pracovné dni (t. j. pondelok až piatok okrem dní pracovného pokoja v SR) v pracovných hodinách od 8.00 do 18.00 hod. (SEČ). Čas mimo pracovné hodiny podľa predchádzajúcej vety sa do Reakčnej doby ani do Doby neutralizácie Problému nezapočítava. Reakčné doby a Doby neutralizácie Problému sú nasledovné:

|  |  |  |
| --- | --- | --- |
| **Typ Problému** | **Reakčná doba (hod.)** | **Doba neutralizácie Problému (hod.)** |
| Kritický problém – Vada A | **[1]** | *16 pracovných hodín* |
| Závažný problém – Vada B | **[1]** | *24 pracovných hodín* |
| Nekritický problém –Vada C | **[4]** | *68 pracovných hodín* |

Na poskytovanie Konzultácií sa stanovuje: Reakčná doba 4 hod. a Doba neutralizácie Problémov 68 pracovných hodín.

Na vybavovanie Dotazov sa nevzťahuje Reakčná doba ani Doba neutralizácie Problémov, pričom Zhotoviteľ je povinný vybaviť Dotaz bezodkladne, najneskôr však do 24 pracovných hodín.

* 1. Po poskytnutí Služieb technickej podpory a údržby (aj čiastkových) poverenou osobou Zhotoviteľa poverená osoba Objednávateľa potvrdí poskytnutie služieb v  SPS.
	2. Všetky vyriešené Požiadavky Objednávateľa musia byť zaevidované v systéme SPS. Splnenie každej Požiadavky bude potvrdené v rozsahu jej riešenia. Objednávateľ je povinný potvrdiť vyriešenie každej Požiadavky najneskôr do 5 pracovných dní odo dňa jej vyriešenia. Ak Objednávateľ riešenie Požiadavky neakceptuje, v lehote podľa predchádzajúcej vety zašle svoje pripomienky a výhrady emailom alebo prostredníctvom SPS Zhotoviteľovi. Ak Objednávateľ neakceptuje vyriešenie Požiadavky a ani nevznesie pripomienky k riešeniu Požiadavky, považuje sa riešenie Požiadavky za akceptované.

**Služby aplikačného rozvoja**

* 1. Objednávateľ je oprávnený zadať Zhotoviteľovi rámcovú požiadavku na vykonanie Služby aplikačného rozvoja spôsobom uvedeným v bode 4.1 Servisnej zmluvy. Zhotoviteľ do 5 pracovných dní od doručenia Požiadavky Objednávateľa zanalyzuje a predloží návrh na vykonanie Služby aplikačného rozvoja, ktorý musí obsahovať najmä:

(i) dopadovú analýzu možnosti vykonania Objednávateľom požadovanej Služby aplikačného rozvoja,

(ii) predpokladaný celkový rozsah Osobohodín a predpokladanej celkovej ceny na vykonanie Služby aplikačného rozvoja,

(iii) predpokladaný termín dodania Služby aplikačného rozvoja.

Predpokladaná celková cena za konkrétnu Službu aplikačného rozvoja sa určí ako súčin sadzby za Osobohodinu podľa bodu 3.1.2 a predpokladaného počtu jednotiek Osobohodín strávených na poskytovaní Služby aplikačného rozvoja. Vzor Požiadavky na zmenu sa nachádza v Prílohe č. 3 tejto Servisnej zmluvy

* 1. Objednávateľ posúdi návrh Zhotoviteľa na vykonanie Služby aplikačného rozvoja do 10 pracovných dní od jeho predloženia a písomne oznámi Zhotoviteľovi, že:

(i) predmetný návrh spĺňa podmienky alebo

(ii) uvedie pripomienky, ktoré žiada zapracovať do tohto návrhu, pričom Zhotoviteľ je povinný upraviť a doručiť upravený návrh na vykonanie Služby aplikačného rozvoja Objednávateľovi podľa pripomienok Objednávateľa do 5 pracovných dní od ich doručenia Zhotoviteľovi.

* 1. Ak predmetný návrh na vykonanie Služby aplikačného rozvoja spĺňa podmienky podľa bodu 5.2(i) Servisnej zmluvy, Objednávateľ sa do 20 pracovných dní rozhodne, či žiada alebo nežiada o poskytnutie Služieb aplikačného rozvoja podľa návrhu Zhotoviteľa. Ak Objednávateľ doručí Zhotoviteľovi Záväznú objednávku, Zhotoviteľ je povinný plnenia na základe Záväznej objednávky vykonať.
	2. Zhotoviteľ je povinný začať s vykonaním plnenia na základe Záväznej objednávky v termíne určenom Objednávateľom. Po vykonaní plnenia na základe Záväznej objednávky sa vykoná jeho odovzdanie v súlade so sublicenčnou zmluvou uvedenou v Prílohe č. 6 tejto Servisnej zmluvy Po vykonaní plnenia bude podpísaný akceptačný protokol projektovými manažérmi.

**Práva a povinnosti Zhotoviteľa**

* 1. Zhotoviteľ zabezpečí prístup kontaktným osobám Objednávateľa podľa Prílohy č. 2 do informačného systému SPS, ak Objednávateľ písomne neurčí inak.
	2. Zhotoviteľ je povinný predkladať Objednávateľovi mesačne „Mesačnú správu z monitorovania Diela“ v termíne do 10. pracovného dňa v nasledujúcom kalendárnom mesiaci; vzor Mesačnej správy z monitorovania Diela bude dohodnutý Zmluvnými stranami do 10 dní od účinnosti tejto Servisnej zmluvy.
	3. V prípade poskytnutia služby na základe tejto Servisnej zmluvy, ktorej výsledkom je Autorské dielo, Zhotoviteľ udeľuje Objednávateľovi Licenciu k tomuto dielu za podmienok a v rozsahu, ako je uvedené v článku 10. tejto Servisnej zmluvy.
	4. Zhotoviteľ je povinný najneskôr do 5 pracovných dní od účinnosti Servisnej zmluvy vytvoriť a po celú dobu trvania Servisnej zmluvy udržiavať plne funkčným SPS ako súčasť Nástroja riadenia.
	5. Ak Mesačná správa z monitorovania Diela je podľa Objednávateľa nedostatočná, je Zhotoviteľ povinný ju prepracovať na základe odôvodnených pokynov a pripomienok Objednávateľa do 3 pracovných dní od doručenia požiadania na jej prepracovanie.
	6. Zhotoviteľ vyhlasuje, že je poistený pre prípad zodpovednosti za škodu spôsobenú pri poskytovaní plnenia podľa tejto zmluvy, čo preukázal Objednávateľovi pri uzatvorení tejto zmluvy predložením platnej a účinnej poistnej zmluvy na poistenie zodpovednosti za škodu na minimálnu poistnú sumu 1 000 000,- EUR (slovom: jeden milión eur), alebo ekvivalent v inej mene, alebo poistným certifikátom. Zhotoviteľ sa zaväzuje toto poistné krytie udržiavať počas celej doby trvania tejto zmluvy a na výzvu Objednávateľa je povinný túto skutočnosť preukázať počas celej doby trvania tejto zmluvy
	7. Zhotoviteľ je povinný odo dňa účinnosti tejto zmluvy disponovať internými vývojovými a testovacími prostrediami definovanými v Prílohe č. 1 – Opis predmetu zákazky tejto zmluvy, za účelom plnenia podmienok tejto zmluvy a na výzvu Objednávateľa je povinný túto skutočnosť preukázať.
	8. Porušenie záväzku Zhotoviteľa podľa bodu 6.6 a 6.7 tejto zmluvy znamená podstatné porušenie tejto zmluvy Zhotoviteľom.

**Práva a povinnosti Objednávateľa**

* 1. Za objednávateľa môžu byť osobami oprávnenými nahlasovať Požiadavky aj používatelia Diela (najmä zamestnanci Datacentra, Úradu podpredsedu vlády SR pre investície a informatizáciu alebo Ministerstva financií Slovenskej republiky).
	2. Objednávateľ je povinný aktívne spolupracovať so Zhotoviteľom na Neutralizácii Problému a poskytovať mu súčinnosť svojich špecialistov.
	3. Objednávateľ je zodpovedný v prípade potreby za zabezpečenie prístupu do potrebných priestorov a použitia všetkých zariadení Objednávateľa, ktoré Zhotoviteľ potrebuje na účely poskytnutia Servisných služieb podľa tejto Servisnej zmluvy.
	4. Objednávateľ je povinný poskytovať technické informácie a dokumenty, ktoré vlastní a týkajú sa Požiadavky na Servisnú službu podľa tejto Servisnej zmluvy a sú na poskytnutie takejto služby nevyhnutné a požaduje ich Zhotoviteľ.
	5. Objednávateľ je povinný aktívne spolupracovať a poskytovať súčinnosť pri realizácií Služieb aplikačného rozvoja.

**Sankcie**

* 1. Ak je Zhotoviteľ v omeškaní s poskytnutím Služieb technickej podpory a údržby, je Objednávateľ oprávnený za každé jednotlivé porušenie požadovať za každý aj začatý deň omeškania s poskytnutím týchto služieb (najmä nedodržanie Reakčnej doby, Doby neutralizácie Problému) zmluvnú pokutu vo výške 1 % z maximálnej čiastky bez DPH za kalendárny mesiac poskytovania Služieb technickej podpory a údržby určenej podľa bodu 3.1.1 Servisnej zmluvy, celkovo za všetky omeškania do výšky 25% z ceny Služieb technickej podpory a údržby bez DPH.
	2. Ak je Zhotoviteľ v omeškaní s poskytnutím Služieb aplikačného rozvoja, je Objednávateľ oprávnený požadovať zmluvnú pokutu za každý aj začatý deň omeškania vo výške 1 % z ceny bez DPH uvedenej v Záväznej objednávke podľa bodu 5.3 Servisnej zmluvy, celkovo za všetky omeškania do výšky 25% z ceny Služieb aplikačného rozvoja bez DPH.
	3. V prípade omeškania Objednávateľa s úhradou faktúry Zhotoviteľa o viac ako 20 pracovných dní, je Zhotoviteľ oprávnený požadovať od Objednávateľa úrok z omeškania vo výške úrokovej sadzby 0,05 % z neuhradenej čiastky za každý deň omeškania.
	4. Uplatnením nárokov Objednávateľa na zmluvné pokuty nie sú dotknuté jeho nároky na náhradu škody, a to aj vo výške presahujúcej zmluvnú pokutu. Zhotoviteľ je povinný uplatnené zmluvné pokuty Objednávateľovi uhradiť do 30 dní odo dňa doručenia faktúry.

Riadenie projektu

* 1. Projektovým manažérom Objednávateľa bude: ......................

Projektový manažér Objednávateľa bude súčasne vedúcim projektového tímu Objednávateľa. Ďalší členovia projektového tímu Objednávateľa sú uvedení v [Prílohe č. 2](#priloha4) tejto Servisnej zmluvy.

Projektový manažér Objednávateľa bude oprávnený na to, aby za Objednávateľa:

* + - * 1. zabezpečoval potrebnú súčinnosť Objednávateľa a koordináciu z gestorom projektu ITMS2014+,
				2. zabezpečoval činnosti v súlade s článkom 4 tejto zmluvy pri riešení Služieb technickej podpory a údržby Diela,
				3. podpisoval Mesačnú správu z monitorovania Diela pre Služby technickej podpory a údržby Diela,
				4. predkladal rámcové požiadavky na Služby aplikačného rozvoja podľa bodu [5.1](#odstavec61) článku 5 tejto zmluvy a rozhodoval vo veciach návrhov na zmeny podľa bodu 5.1 článku 5 tejto zmluvy,
				5. schvaľoval Požiadavky na zmenu podľa Prílohy č. 3 a zabezpečoval na strane Objednávateľa vystavenie Záväznej objednávky,
				6. podpísal protokoly a zápisnice o vykonaní Služieb aplikačného rozvoja,
				7. poskytoval dodatočné lehoty pri omeškaní druhej Zmluvnej strany,
				8. rozhodoval vo veciach posunu termínov jednotlivých plnení realizovaných prostredníctvom Služieb aplikačného rozvoja.
	1. Projektovým manažérom Zhotoviteľa bude: ......................

Projektový manažér Zhotoviteľa bude súčasne vedúcim projektového tímu Zhotoviteľa. Ďalší členovia projektového tímu Zhotoviteľa sú uvedení v [Prílohe č. 2](#priloha4) tejto Servisnej zmluvy. Projektový manažér Zhotoviteľa bude oprávnený na to, aby za Zhotoviteľa:

* + - * 1. vypracovával stanoviská k rámcovým požiadavkám na Služby aplikačného rozvoja podľa bodu [5.1](#odstavec62) článku 5 tejto zmluvy,
				2. vypracovával Mesačné správy z monitorovania Diela,
				3. podpísal protokoly a zápisnice o vykonaní Služieb aplikačného rozvoja,
				4. poskytoval dodatočné lehoty pri omeškaní druhej Zmluvnej strany,
				5. rozhodoval vo veciach posunu termínov jednotlivých plnení realizovaných prostredníctvom Služieb aplikačného rozvoja.
	1. Zmluvné strany môžu zmeniť ich projektového manažéra. Zmena je účinná odo dňa jej písomného oznámenia druhej Zmluvnej strane.

Licencie

* 1. Na plnenia vykonané na základe Záväznej objednávky podľa tejto Servisnej zmluvy udeľuje Zhotoviteľ Objednávateľovi a Úradu podpredsedu vlády SR pre investície a informatizáciu licenciu v rozsahu, aká bola udelená Úradu podpredsedu vlády SR pre investície a informatizáciu podľa Zmluvy o dielo a o poskytovaní služieb č. 373/2016 zo dňa 27.05.2016, pričom plnenia sa považujú za autorské dielo v zmysle zákona č. 185/2015 Z. z. Autorský zákon v znení neskorších predpisov (ďalej len „Autorský zákon“).
	2. Licencia oprávňujúca na používanie je poskytnutá bezodplatne.
	3. Zhotoviteľ na základe tejto zmluvy udeľuje Objednávateľovi a Úradu podpredsedu vlády SR pre investície a informatizáciu súhlas s časovým, vecným neobmedzením využívaním diela a to vrátane dodania a súhlasu s modifikáciou zdrojového kódu.

Subdodávatelia a kľúčoví experti

* 1. Zhotoviteľ je oprávnený plniť túto Servisnú zmluvu aj prostredníctvom tretích subjektov (ďalej len „Subdodávateľ“), pričom Zhotoviteľ bez obmedzenia zodpovedá za odbornú starostlivosť pri výbere Subdodávateľa, ako aj za služby vykonané a zabezpečené na základe zmluvy o subdodávke.
	2. Zoznam všetkých známych Subdodávateľov v čase uzatvorenia tejto Servisnej zmluvy, vrátane údajov o osobe oprávnenej konať za Subdodávateľa v rozsahu meno a priezvisko, adresa pobytu, dátum narodenia, je uvedený v Prílohe č. 4 tejto Servisnej zmluvy.
	3. Akákoľvek zmena a/alebo doplnenie Subdodávateľa podlieha schváleniu Objednávateľa. O súhlas v zmysle predchádzajúcej vety je Zhotoviteľ povinný požiadať Objednávateľa najneskôr 7 (sedem) dní pred plánovaným použitím nového Subdodávateľa, pričom Objednávateľ súhlas bezdôvodne neodoprie.
	4. Zhotoviteľ je povinný oznámiť Objednávateľovi akúkoľvek zmenu údajov o Subdodávateľovi uvedenom v Prílohe č. 4 tejto Servisnej zmluvy, resp. zmenenom/ doplnenom podľa bodu 11.3 tejto Servisnej zmluvy, a to bezodkladne, najneskôr však do 3 (troch) dní, odkedy k zmene údajov došlo.
	5. Zhotoviteľ je povinný zabezpečiť, aby jeho Subdodávatelia a subdodávatelia v zmysle § 2 ods. 1 písm. a) bod 7 Zákona o registri partnerov verejného sektora, ktorým v súvislosti s touto Servisnou zmluvou vznikla povinnosť zápisu do Registra partnerov verejného sektora boli riadne, včas a po celú dobu trvania tejto Servisnej zmluvy zapísaný do Registra partnerov verejného sektora.
	6. Zhotoviteľ je povinný na plnenie tejto Servisnej zmluvy použiť expertov, prostredníctvom ktorých preukazoval splnenie podmienok účasti vo verejnom obstarávaní a ktorí splnili podmienky účasti určené Objednávateľom podľa § 34 ods. 1 písm. g) zákona č. 343/2015 Z. z. o verejnom obstarávaní a o zmene a doplnení niektorých zákonov, a to počas doby trvania Servisnej zmluvy. Zoznam expertov podľa predchádzajúcej vety tvorí ako Príloha č. 5 neoddeliteľnú súčasť tejto Servisnej zmluvy, pričom Zhotoviteľ je povinný tento zoznam aktualizovať, a to po predchádzajúcom schválení zmeny experta zo strany Objednávateľa v zmysle nasledujúceho bodu tohto článku Servisnej zmluvy. Aktuálny zoznam expertov je Zhotoviteľ povinný zaslať Objednávateľovi elektronicky bezodkladne po schválení zmeny.
	7. Zhotoviteľ je povinný vyžiadať si vopred písomný súhlas Objednávateľa, týkajúci sa zmeny expertov, ktorých používa na realizáciu tejto Servisnej zmluvy. V prípade, ak niektorý z expertov ukončí spoluprácu so Zhotoviteľom, v prípade úmrtia experta alebo v inom relevantnom prípade, ktorý zabraňuje expertovi riadne vykonávať plnenie tejto Servisnej zmluvy, je Zhotoviteľ povinný o tejto skutočnosti bez zbytočného odkladu písomne informovať Objednávateľa. Zhotoviteľ sa zaväzuje, že bude mať na realizáciu plnenia k dispozícii minimálne taký počet expertov, aký bol stanovený v rámci podmienok účasti na verejnom obstarávaní k predmetu tejto Servisnej zmluvy. Pri zmene experta, musí tento expert spĺňať minimálne požiadavky stanovené Objednávateľom v rámci podmienok účasti na verejnom obstarávaní k predmetu tejto Servisnej zmluvy. Žiadosť o písomný súhlas pri zmene experta predloží Zhotoviteľ v písomnej forme spolu s dokladmi preukazujúcimi splnenie predmetných minimálnych požiadaviek na expertov pred ich nástupom na výkon činností podľa tejto Servisnej zmluvy. Po kladnom stanovisku Objednávateľa môže príslušný expert začať vykonávať príslušné činnosti v rámci plnenia tejto Servisnej zmluvy.
	8. Pre zamedzenie pochybností, v prípade aktualizácie Prílohy č. 4, t. j. zmena údajov o Subdodávateľoch, resp. zmena a/alebo doplnenie Subdodávateľa, ako ani v prípade aktualizácie Prílohy č. 5, t. j. zmena údajov o kľúčových expertoch, resp. zmena a/alebo doplnenie kľúčového experta, nie je potrebné vyhotoviť dodatok k tejto Servisnej zmluve.

Zodpovednosť za vady a záručná doba

* 1. Zhotoviteľ zodpovedá za to, že Služby technickej podpory a údržby a Služby aplikačného rozvoja budú vykonávané podľa tejto Servisnej zmluvy, technických noriem a všeobecne záväzných právnych predpisov.
	2. Zhotoviteľ zodpovedá za to, že počas záručnej doby budú mať Služby aplikačného rozvoja podľa bodu 1.2.2. vlastnosti dohodnuté v Požiadavke na zmenu a Záväznej objednávke a budú spôsobilé na použitie a na účel zodpovedajúci ich určeniu.
	3. Zmluvné strany sa dohodli, že počas záručnej doby platia ustanovenia § 436 - § 441 Obchodného zákonníka. Vady, ktoré vzniknú v záručnej dobe zapríčinením Zhotoviteľa je Zhotoviteľ povinný odstrániť bezodplatne.
	4. Zhotoviteľ zodpovedá za to, že Služby technickej podpory a údržby podľa bodu 1.2.1 budú vykonané spôsobom a v čase dohodnutom v čl. 4 tejto zmluvy a vady Diela budú odstraňované bezplatne.
	5. Zhotoviteľ sa zaväzuje viesť evidenciu vád, a že v každom konkrétnom prípade riadne reklamovanú vadu odstráni.
	6. Nárok na odstránenie vád Objednávateľ uplatní prostredníctvom SPS v rámci Nástroja riadenia. Vady musia byť primeraným spôsobom zrozumiteľne a dostatočne popísané.
	7. Zhotoviteľ nezodpovedá za chyby pri úpravách alebo opravách, ktoré uskutoční Objednávateľ bez vedomia Zhotoviteľa alebo tretia strana.
	8. Záručná doba podľa bodu 1.2.2 sa stanovuje na 24 mesiacov. Záručná doba začne plynúť písomným zápisom odovzdania jednotlivých Služieb aplikačného rozvoja, k čomu musí predchádzať ich akceptačné testovanie, odovzdaním zdrojového kódu s jeho popisom a následným nasadením do produkčnej prevádzky Objednávateľovi (ÚPVII).
	9. Záručná doba sa predlžuje o čas Neutralizácie problému.
	10. Záručná doba podľa bodu 1.2.1 sa neustanovuje.

Zodpovednosť za škodu

* 1. Každá zo Zmluvných strán zodpovedá za spôsobenú škodu v rámci platných právnych predpisov a tejto Servisnej zmluvy. Zmluvné strany sa zaväzujú k vyvinutiu maximálneho úsilia k predchádzaniu škodám a k minimalizácii vzniknutých škôd.
	2. Zmluvná strana sa zaväzuje upozorniť druhú Zmluvnú stranu bez zbytočného odkladu na vzniknuté okolnosti vylučujúce zodpovednosť brániace riadnemu plneniu tejto zmluvy. Zmluvné strany sa zaväzujú k vyvinutiu maximálneho úsilia k odvráteniu a prekonaniu okolností vylučujúcich zodpovednosť. Zmluvné strany sa dohodli, že ak jedna zmluvnú strana bude mať informáciu o akejkoľvek skutočnosti alebo okolnosti, ktorá by mohla byť spôsobilá priamo či nepriamo zmariť alebo podstatne sťažiť plnenie tejto zmluvy, je povinná okamžite o tejto skutočnosti alebo okolnosti vyrozumieť druhú zmluvnú stranu.
	3. Nárok na náhradu škody Objednávateľovi, resp. Zhotoviteľovi nevzniká, ak k porušeniu zmluvných povinností došlo v dôsledku okolností vylučujúcich zodpovednosť v zmysle ustanovenia § 374 Obchodného zákonníka v platnom znení.
	4. Zhotoviteľ zodpovedá aj za škody na informačnom systému ITMS2014 + ako celku , ktoré boli spôsobené Zhotoviteľom pri vykonávaní Služieb technickej podpory a údržby a Služieb aplikačného rozvoja a/alebo ich odovzdaním.
	5. Zmluvné strany sa dohodli, že Zhotoviteľ nebude povinný nahradiť škody vzniknuté ako náklady na obnovu poškodených alebo stratených dát a celková výška náhrad škôd, ktorú si Objednávateľ podľa tejto Servisnej zmluvy a/alebo v súvislosti s touto Servisnou zmluvou bude môcť nárokovať a ktorú Zhotoviteľ bude musieť nahradiť môže byť najviac 100 % z celkovej ceny tejto Servisnej zmluvy uvedenej v bode 3.1, a to aj v prípade spôsobenia viacerých škôd, bez ohľadu na ich počet. Objednávateľ uznáva, že v čase vzniku záväzkového vzťahu z tejto Servisnej zmluvy nemôže Zhotoviteľ ako možný dôsledok porušenia jeho povinností pri plnení záväzkov z tejto Servisnej Zmluvy alebo inak v súvislosti s touto Servisnou zmluvou predvídať škody celkovo vyššie ako je uvedené v predchádzajúcej vete.

Skončenie platnosti zmluvy

* 1. Táto zmluva zaniká:
1. uplynutím času, na ktorý bola uzatvorená, resp. vyčerpaním sumy v zmysle čl. 16 tejto Servisnej zmluvy,
2. písomnou dohodou zmluvných strán,
3. odstúpením,
4. výpoveďou.
	1. Od tejto zmluvy možno odstúpiť v prípadoch uvedených v  Servisnej zmluve a podľa podmienok uvedených v  Servisnej zmluve, ako aj v prípadoch podstatného porušenia zmluvy Zhotoviteľom uvedených v článku 6 bode 6.8 tejto zmluvy
	2. Ak bude Zhotoviteľ v omeškaní s plnením Služieb technickej podpory a údržby podľa bodu 4.4 tejto zmluvy o viac ako 5 dní a tento záväzok nesplní ani v dodatočnej lehote poskytnutej Objednávateľom v dĺžke najmenej 10 dní, Objednávateľ je oprávnený odstúpiť od tejto Servisnej zmluvy.
	3. Ak bude Zhotoviteľ v omeškaní s vytvorením a uvedením Služieb aplikačného rozvoja do produkčnej prevádzky v súlade s harmonogramom dohodnutým v Požiadavke na zmenu a Záväznej objednávke o viac ako 10 dní a tento záväzok nesplní ani v dodatočnej lehote poskytnutej Objednávateľom v dĺžke najmenej 10 dní, Objednávateľ je oprávnený odstúpiť od tejto Servisnej zmluvy.
	4. Ak Objednávateľ bude v omeškaní so zaplatením čiastky fakturovanej Zhotoviteľom podľa tejto Servisnej Zmluvy o viac ako 30 dní a tento záväzok nesplní ani v dodatočnej lehote poskytnutej Zhotoviteľom v dĺžke najmenej 30 dní, Zhotoviteľ je oprávnený odstúpiť od tejto Servisnej Zmluvy.
	5. Pri odstúpení od tejto Servisnej zmluvy Zmluvné strany nebudú povinné vrátiť plnenia poskytnuté im pred odstúpením od tejto Servisnej zmluvy druhou Zmluvnou stranou a nebudú oprávnené žiadať vrátenie plnení poskytnutých pred odstúpením od tejto Servisnej zmluvy druhej Zmluvnej strane. Nároky Zhotoviteľa na zaplatenie ceny za časti Diela už odovzdané Objednávateľovi nebudú odstúpením od Servisnej zmluvy dotknuté.
	6. Odstúpenie od zmluvy realizujú zmluvné strany tak, že písomne doručia toto odstúpenie objednávateľovi, resp. zhotoviteľovi, pričom dňom nasledujúcim po doručení tohto odstúpenia končí platnosť zmluvy.
	7. Obidve zmluvné strany majú právo ukončiť túto zmluvu buď na základe dohody alebo jednostranne a to písomnou výpoveďou, kde sa uplatňuje dvojmesačná výpovedná lehota, pričom dôvod výpovede nemusí byť uvedený. Uvedená výpovedná lehota začína plynúť prvým dňom kalendárneho mesiaca nasledujúceho po mesiaci, v ktorom bola výpoveď doručená druhej zmluvnej strane a ukončí sa posledným dňom nasledujúceho kalendárneho mesiaca.

Osobitné dojednania

* 1. Pohľadávky vzniknuté pri plnení tejto Servisnej zmluvy alebo akokoľvek inak v súvislosti s touto Servisnou zmluvou možno započítať len písomnou dohodou Zmluvných strán.
	2. Záväzky a práva ako právo na ochranu dôverných informácií ako aj iné práva a záväzky vyplývajúce z tejto Servisnej zmluvy, ktoré svojou povahou majú trvať aj po skončení tejto Servisnej zmluvy, trvajú aj po jej skončení.
	3. Zmluvné strany sa dohodli, že Zhotoviteľ má právo používať pri svojich obchodných aktivitách informáciu o realizácii tejto Servisnej zmluvy ako svoju referenciu a to v rozsahu obchodného mena Objednávateľa, roku realizácie predmetu tejto Servisnej zmluvy a názvu projektu.
	4. Pre doručovanie písomností medzi Zmluvnými stranami súvisiacich s touto Servisnou zmluvou platí, že písomnosť sa považuje za doručenú dňom jej faktického doručenia druhej Zmluvnej strane. Písomnosť sa tiež považuje za doručenú dňom, keď márne uplynie lehota na prevzatie si zásielky na pošte, a to aj v prípade, že sa adresát o uložení zásielky nedozvedel. Zásielka sa považuje za doručenú aj v prípade úmyselného konania adresáta majúceho za následok neúspešné doručenie písomnosti.

**Záverečné ustanovenia**

* 1. Táto Servisná zmluva sa uzatvára na dobu 36 mesiacov odo dňa nadobudnutia jej účinnosti Zmluvnými stranami, resp. do vyčerpania sumy ...................... EUR bez DPH, podľa toho, ktorá zo skutočností nastane skôr.
	2. Táto Servisná zmluva nadobúda platnosť dňom jej podpísania oboma Zmluvnými stranami.
	3. Táto Servisná zmluva nadobúda účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky.
	4. Neoddeliteľnou súčasťou tejto Servisnej zmluvy sú prílohy:

Príloha č. 1 Opis predmetu zákazky,
Príloha č. 2 Zloženie projektových tímov,
Príloha č. 3 Vzor Požiadavky na zmenu,

Príloha č. 4 Zoznam subdodávateľov,

Príloha č. 5 Zoznam expertov,
Príloha č. 6 Zmluva o udelení sublicencie k počítačovému programu ITMS2014+,

číslo zmluvy PPA: 22/2019/110 s Úradom podpredsedu vlády SR pre investície a informatizáciu v znení jej Dodatku č. 1 zo dňa 10.10.2019.

* 1. V prípade, že niektoré z ustanovení tejto Servisnej Zmluvy je neplatné alebo neúčinné, neplatnosť alebo neúčinnosť ustanovenia nebude mať za následok neplatnosť alebo neúčinnosť ďalších ustanovení Servisnej Zmluvy, ani samotnej Servisnej Zmluvy. Zmluvné strany sa zaväzujú, že neplatné alebo neúčinné ustanovenie bez zbytočného odkladu nahradia tak, aby bol v čo najväčšom možnom rozsahu dosiahnutý účel, ktorý v čase uzavretia tejto Servisnej zmluvy sledovali neplatným alebo neúčinným ustanovením. Obdobne budú Zmluvné strany postupovať aj v prípade, ak sa zistí, že niektoré z ustanovení tejto Servisnej zmluvy je nevykonateľné.
	2. V prípade rozporu medzi znením Servisnej zmluvy a jej príloh sa záväzkový vzťah medzi Zmluvnými stranami spravuje znením Servisnej zmluvy.
	3. Na záväzkový vzťah z tejto Servisnej zmluvy sa nepoužijú (všeobecné) obchodné podmienky žiadnej zo Zmluvných strán.
	4. Túto Servisnú zmluvu je možné meniť a dopĺňať len formou písomných dodatkov podpísaných zmluvnými stranami, pokiaľ nie je v tejto Servisnej zmluve ustanovené inak.
	5. Práva a povinnosti Zmluvných strán v tejto Servisnej zmluve podrobnejšie neupravené sa riadia Autorským zákonom, Obchodným zákonníkom a ďalšími príslušnými všeobecne záväznými právnymi predpismi platnými v Slovenskej republike.
	6. Zmluvné strany si znenie Servisnej zmluvy riadne prečítali, jej obsahu porozumeli a na znak súhlasu ju vlastnoručne podpisujú.
	7. Táto Servisná zmluva sa podpisuje v deviatich (9) vyhotoveniach, z ktorých Objednávateľ obdrží 5 a Zhotoviteľ dostane štyri (4) vyhotovenia s platnosťou originálu.

|  |  |
| --- | --- |
| Za Objednávateľa: | Za Zhotoviteľa: |
|  |  |
| V Bratislave dňa ............. | V ............. dňa ............. |
|  |  |
| .............................................................Pôdohospodárska platobná agentúraIng. Juraj Kožuch, PhD. – generálny riaditeľ | ............................................................. |

1.

Opis predmetu zákazky

Zloženie projektových tímov

Projektový tím Zhotoviteľa:

|  |  |
| --- | --- |
| Meno | E-mail |
|  |  |
|  |  |
|  |  |

Projektový tím Objednávateľa:

|  |  |
| --- | --- |
| Meno | E-mail |
|  |  |
|  |  |
|  |  |

1.

Vzor Požiadavky na zmenu

|  |  |  |
| --- | --- | --- |
| **Požiadavka na zmenu** | **Číslo požiadavky:** |  |
| **Predmet zmeny** |
| Projekt / Zmluva: |  |
| Objednávateľ: |  |
| Produkt a jeho verzia: |  |
| **Meno žiadateľa zmeny** | **Pracovisko** | **Dátum** | **Telefón** | **Email** |
|  |  |  |  |  |
| **Popis požadovanej zmeny:** |
|  |
| **Krátky popis zmeny:** |
|  |
| **Prílohy k požiadavke:** |
|  |

|  |
| --- |
| **Stanovisko Zhotoviteľa:** |
| **Vplyv na náklady** | **Vplyv na termíny** |
|   |  |
| **Kategória výkonov** | **Výkony (ČH)** | **Cena** |
| **(bez DPH)** |
|  |  |  |
|  |  |  |
|  |  |  |
|  |  |  |
|   |
| **Spolu výkony (ČH):** |  |
| **Cena bez DPH:**  |  |
| **Cena s DPH :**  |  |

 ................................................................. ................................................................. Podpis projektového manažéra Zhotoviteľa Podpis a pečiatka Objednávateľa

Zoznam subdodávateľov

|  |  |  |
| --- | --- | --- |
| **Por. č.** | **Subdodávateľ** | **Osoba oprávnená konať za subdodávateľa** |
| 1. | *(Názov subdodávateľa sídlo a IČO)* | *(Meno, priezvisko, adresa pobytu, dátum narodenia)* |
| 2. |  |  |
| 3. |  |  |
| 4. |  |  |
| 5. |  |  |
| 6. |  |  |
| 7. |  |  |
| 8. |  |  |
| 9. |  |  |
| 10. |  |  |

Zoznam expertov

|  |  |  |
| --- | --- | --- |
| **Por. č.** | **Pozícia** | **Meno a priezvisko** |
| 1. |  |  |
| 2. |  |  |
| 3. |  |  |
| 4. |  |  |
| 5. |  |  |
| 6. |  |  |
| 7. |  |  |
| 8. |  |  |
| 9. |  |  |
| 10. |  |  |

Číslo zmluvy ÚPVII: 443/2019

Číslo zmluvy PPA: 22/2019/110

Zmluva o udelení sublicencie k počítačovému programu ITMS2014+

uzatvorená v súlade s § 72 ods. 1 zákona č. 185/2015 Z. z. Autorský zákon v znení neskorších predpisov (ďalej len „Autorský zákon“)

a v súlade so zákonom č. 513/1991 Zb. Obchodný zákonník v znení

neskorších predpisov ( ďalej len „Obchodný zákonník")

(ďalej len „Zmluva“)

**Účastníci Zmluvy**

**Úrad podpredsedu vlády Slovenskej republiky pre investície a informatizáciu**

sídlo: Štefánikova 882/15

811 05 Bratislava

IČO: 50 349 287

DIČ: 2120287004

v mene ktorého koná: Mgr. Patrik Krauspe, vedúci úradu

*(ďalej aj ako „ÚPVII“)*

**a**

**Pôdohospodárska platobná agentúra**

sídlo: Hraničná 12

815 26 Bratislava

IČO: 30794323

v mene ktorého koná: Ing. Juraj Kožuch, PhD., generálny riaditeľ

*(ďalej aj ako „PPA“)*

(ÚPVII a PPA spolu ďalej ako „*Zmluvné strany*“ a každý samostatne ako „*Zmluvná strana*“).

**Článok I.**

**Úvodné ustanovenia**

1. Úrad podpredsedu vlády Slovenskej republiky pre investície a informatizáciu nadobudol prostredníctvom Zmluvy o dielo a o poskytovaní služieb č. 373/2016 a ďalších zmlúv výhradnú licenciu platnú v neobmedzenom teritoriálnom rozsahu k aplikačnému programovému vybaveniu informačného systému - IT monitorovací systém pre európske štrukturálne a investičné fondy (ďalej len ako „**ITMS2014+**“). ITMS2014+ je informačný systém, ktorý ÚPVII tvorí a plní úlohy súvisiace s prevádzkou v zmysle § 6 ods. 2 písm. d) zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov (ďalej aj „zákon č. 292/2014 Z. z.“).
2. ITMS2014+ zahŕňa štandardizované procesy programového a projektového riadenia a obsahuje informácie potrebné pre implementáciu európskych a investičných fondov v Slovenskej republike definované v § 49 zákona č. 292/2014 Z. z.. Komplexne ITMS2014+ definuje projektová dokumentácia a správcom informačného systému ITMS2014+ je ÚPVII.
3. PPA má na základe zákona č. 154/2019 Z. z., ktorým sa mení a dopĺňa zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov a v znení zákona č. 113/2018 Z. z. (ďalej len „Novela ávrh zákona“)1 zabezpečiť časť informačného monitorovacieho systému ITMS2014+ v rozsahu nevyhnutnom na účel konania a rozhodovania o dotáciách podľa § 12 zákona č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov v znení neskorších predpisov (ďalej len „zákon č. 280/2017 Z. z.“). Dotáciou sa v zmysle § 2 ods. 2 zákona č. 280/2017 Z. z. rozumejú finančné prostriedky poskytované zo štátneho rozpočtu pre podporovanie poľnohospodárstva, potravinárstva, lesného hospodárstva vrátene zhodnotenia surového dreva, rozvoja vidieka a rybného hospodárstva podľa osobitného predpisu (ďalej len „dotácia“).
4. ÚPVII týmto umožňuje PPA úpravy systému ITMS2014+ formou udelenia sublicencie, aby PPA mohla naplniť povinnosť v zmysle § 17a zákona č. 280/2017 Z. z. po nadobudnutí účinnosti Novely zákona a tak zabezpečiť časť informačného monitorovacieho systému, ktorý ma zahŕňať najmä financovanie, obstaranie a projektové riadenie zmien ITMS2014+ a spoluprácu so správcom ITMS2014+ ohľadne úprav ITMS2014+ súvisiacich s poskytovaním dotácii.
5. Udelenie sublicencie je tiež účelné vzhľadom na povinnosť, ktorá vyplýva podľa § 6 ods. 1 písm. c) zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov (ďalej len „zákon č. 95/2019 Z. z.) a to prednostne využívať už existujúce informačné technológie alebo informačné technológie určené na spoločné využitie viacerých orgánov riadenia. PPA sa zaväzuje dodržiavať všetky povinnosti stanovené v zákone zákon č. 95/2019 Z. z..
6. ÚPVII, ako nadobúdateľ výhradnej licencie k ITMS2014+, je oprávnený v zmysle čl. XV odsek 15.1 Zmluvy o dielo a o poskytovaní služieb č. 373/2016 na udelenie sublicencie0 pre PPA.

**Článok II.**

**Predmet Zmluvy**

1. Predmetom tejto Zmluvy je bezodplatné udelenie sublicencie k systému ITMS2014+ zo strany ÚPVII vrátane jeho následných úprav v prospech PPA. Predmetom tejto Zmluvy je sprístupniť PPA využívanie ITMS2014+ na zabezpečenie úprav, ktoré by umožňovali administráciu konania a rozhodovania o dotáciách pre implementáciu opatrenia „zelená nafta“ na základe zákona č. 43/2019 Z. z. o poskytnutí pomoci v poľnohospodárskej prvovýrobe.
2. Rozšírenie využitia ITMS2014+ na účely administrácie dotácií sa aplikuje vzhľadom na opätovné použitie komponentov a funkcionalít, najmä integrácií informačného monitorovacieho systému na iné informačné systémy. Využívanie komponentov a funkcionalít informačného monitorovacieho systému zjednoduší administráciu dotácií.

**Článok III.**

**Časový rámec zmien funkcionalít ITMS2014+**

1. PPA sa zaväzuje dodať popis potrebných funkcionalít na zmenu a rozšírenie ITMS2014+ najneskôr do 30. septembra 2019 projektovému manažérovi ÚPVII. Nedodanie popisu funkcionalít ÚPVII zo strany PPA sa považuje za podstatné porušenie tejto Zmluvy a ÚPVII z tohto dôvodu môže odstúpiť od tejto Zmluvy.
2. ÚPVII bude prihliadať len na kompletne popísané funkčné požiadavky, ktoré budú dodané v lehote uvedenej v odseku 1 tohto článku, na ostatné požiadavky sa nebude prihliadať a PPA si nemôže nárokovať ich akceptovanie a zapracovanie do produkčnej prevádzky ITMS2014+.
3. Kompletne popísané funkčné požiadavky v zmysle tejto Zmluvy je potrebné chápať tak, že obsahujú popis požiadaviek súvisiacich s podporou procesov, ktoré majú byť inkorporované do ITMS2014+ ako aj procesy súvisiace s implementáciou opatrenia mimo ITMS2014+, ktoré priamo, alebo nepriamo súvisia s ITMS2014+. Požiadavky pred predložením na posúdenie ÚPVII musia obsahovať funkčnú analýzu, ktorá obsahuje všetky štandardy (class diagram, popis use case, a iné). Kompletne popísané funkčné požiadavky svojim obsahom nie je možné meniť po termíne uvedenom v odseku 1 tohto článku.

**Článok IV.**

**Sublicencia k ITMS2014+ a jej rozsah**

1. ÚPVII udeľuje PPA na územie Slovenskej republiky obmedzenú sublicenciu (súhlas na použitie diela) k ITMS2014+ podľa § 72 ods. 1 Autorského zákona, ktorej zodpovedá právo PPA na používanie a rozvoj informačného systému ITMS2014+ za podmienok definovaných touto Zmluvou.
2. Na účely podľa článku II. odsek 1 tejto Zmluvy bude PPA umožnený vzdialený prístup k ITMS2014+; t. j. ITMS2014+ ani akákoľvek jeho časť nebude inštalovaná na zariadeniach alebo v priestoroch PPA. PPA berie na vedomie, že ITMS2014+ (všetky jeho súčasti) sú inštalované v DataCentre, IČO: 00151564, Cintorínska 5, 814 88 Bratislava.
3. Sublicencia podľa tejto Zmluvy sa udeľuje odo dňa účinnosti tejto Zmluvy do uplynutia doby trvania výhradnej licencie ÚPVII k ITMS2014+ udelenej podľa článku XV odsek 15.1 Zmluvy o dielo a o poskytovaní služieb č. 373/2016.
4. Zmluvné strany sa dohodli na bezodplatnom udelení sublicencie v zmysle § 65 ods. 1 Autorského zákona.
5. PPA sa zaväzuje zabezpečiť udelenie licencie k novovzniknutým častiam/úpravám súčasného ITMS2014+ v prospech ÚPVII prostredníctvom zmluvy s dodávateľom v rovnakom alebo širšom rozsahu ako je koncipovaná v článku XV Zmluvy o dielo a o poskytovaní služieb č. 373/2016. Pred každým nasadením úprav a funkcionalít do produkčnej prevádzky ITMS2014+ je povinná PPA zabezpečiť písomné udelenie súhlasu t. j. licencie od dodávateľa týchto funkcionalít pre ÚPVII. Licencia musí byť udelená v rovnakom alebo širšom rozsahu ako je koncipovaná v článku XV Zmluvy o dielo a o poskytovaní služieb č. 373/2016. Návrh udelenia licencie tvorí Prílohu č. 2 k tejto Zmluve. Za ÚPVII sú oprávnené konať poverené osoby: riaditeľ odboru riadenia IT projektov a vedúci oddelenia vývoja ITMS.
6. V prípade porušenia záväzku PPA uvedeného v odseku 5 tohto článku dôjde k zániku sublicencie k ITMS2014+ udelenej podľa tejto Zmluvy v celom rozsahu.

**Článok V.**

**Záruka a prevádzka ITMS2014+ a ďalšie dojednania**

1. ÚPVII neposkytuje záruku za bezchybnosť a dostupnosť tých častí ITMS2014+, ktoré budú zmenené a/alebo doplnené na žiadosť PPA. Pre tento účel je povinná PPA zabezpečiť kapacity prostredníctvom zmluvy s dodávateľom a zabezpečiť úpravu/opravu dotknutých časti ITMS2014+.
2. PPA sa zaväzuje zabezpečiť pre zmenené/doplnené časti ITMS2014+ podporu zahŕňajúcu odstránenie vád, ako aj riešenie ďalších požiadaviek súvisiacich s prevádzkou.
3. PPA je povinná v prípade identifikácie vady tých častí ITMS2014+, ktoré boli zmenené a/alebo doplnené na žiadosť PPA bezodkladne vadu nahlásiť v zmysle politiky hlásenia vád, ktorá je určená projektovou dokumentáciou.
4. ÚPVII nezodpovedá za žiadne dohody, vyhlásenia ani postupy PPA, ktoré sa uskutočnia medzi PPA a jej zmluvnými partnermi.
5. ÚPPVII taktiež nezodpovedá za škodu PPA a ani zmluvnej strane PPA, ktorá môže vzniknúť na základe tejto Zmluvy v súvislosti s používaním ITMS2014+ v rozsahu nevyhnutnom na účel konania a rozhodovania o dotáciách podľa § 12 zákona č. 280/2017 Z. z..

**Článok VI.**

**Práva a povinnosti Zmluvných strán**

1. PPA je oprávnená vykonávať za podmienok definovaných touto Zmluvou zmeny zdrojového kódu ITMS2014+, resp. databázových štruktúr ITMS2014+ a akejkoľvek jeho súčasti len s predchádzajúcim písomným súhlasom ÚPVII. Za ÚPVII poskytujú súhlas poverené osoby: riaditeľ odboru riadenia IT projektov a vedúci oddelenia vývoja ITMS.
2. PPA sa zaväzuje, že podstata ITMS2014+ ako jediného počítačového programu sa nezmení.
3. PPA sa zaväzuje, že akékoľvek úpravy systému ITMS2014+ pre potreby naplnenia predmetu Zmluvy podľa článku II., budú realizované prostredníctvom dodávateľa, ktorého si PPA zabezpečí v zmysle zákona č. 343/2015 Z. z o verejnom obstarávaní a o zmene a doplnení niektorých zákonov v znení neskorších predpisov. Realizácia zmien ITMS2014+ zo strany PPA môže prebiehať len za podmienok rámcovo definovaných v Prílohe č. 1 tejto Zmluvy a následne určených v projektovej dokumentácii určenej poverenými osobami ÚPVII.
4. PPA sa zaväzuje, že funkčné požiadavky na úpravu systému ITMS2014+ bude realizovať vlastnými kapacitami, resp. kapacitami dodávateľa bez nároku na kapacity ÚPVII.
5. PPA sa zaväzuje, že úpravy systému ITMS2014+ bude hradiť z vlastných finančných zdrojov, aby na strane ÚPVII nevznikli žiadne dodatočné náklady, taktiež sa zaväzuje, že náklady spojené s údržbou a prevádzkou systému ITMS2014+ bude znášať z vlastných zdrojov.
6. PPA sa zaväzuje, zriadiť pracovnú skupinu pre účely kontrolovania priebehu projektu týkajúceho sa úprav ITMS2014+.

6.1. Členmi pracovnej skupiny projektu budú:

* + traja zástupcovia PPA – jeden z nich bude predseda,
	+ dvaja zástupcovia ÚPVII – poverené osoby za ÚPVII, ktoré budú menované riaditeľom odboru riadenia IT projektov.
	1. Na rokovania pracovnej skupiny môže každá zo Zmluvných strán prizvať aj ďalších členov (napr. zástupcov dodávateľov), títo však nebudú mať hlasovacie práva.
	2. Pracovná skupina bude monitorovať priebeh realizácie projektu týkajúceho sa úprav iniciovaných zo strany PPA a jeho súlad s realizáciou ostatných častí projektu ITMS2014+.
	3. Pracovná skupina bude prerokovávať otázky implementácie tejto Zmluvy ako aj zmluvy uzatvorenej medzi PPA a jej dodávateľmi, v oblasti úprav ITMS2014+ podľa ustanovení tejto Zmluvy.
	4. Pracovná skupina bude uznášania schopná v prípade, ak bude na zasadnutí prítomná nadpolovičná väčšina všetkých členov. Každý člen pracovnej skupiny má 1 hlas. Na rozhodnutie pracovnej skupiny bude potrebný súhlas nadpolovičnej väčšiny prítomných. Vo veciach týkajúcich sa produktívnej prevádzky ITMS2014+ majú zástupcovia ÚPVII, ako členovia pracovnej skupiny, právo veta aj napriek tomu, že má menej členov pracovnej skupiny. Právo veta môže uplatniť samostatne jeden zástupca ÚPVII.
	5. Zasadnutie pracovnej skupiny bude zvolávať jej predseda. Zasadnutie pracovnej skupiny sa bude zvolávať, ak o to požiada niektorá zo Zmluvných strán. Zasadnutie pracovnej skupiny bude zvolané tak, aby sa konalo do 10 dní od požiadania.
	6. Na zasadnutie pracovnej skupiny projektu sa vždy prizvú projektoví manažéri zúčastnených strán.
	7. 6.8 Zmluvné strany môžu zmeniť nimi určeného člena pracovnej skupiny ako aj projektového manažéra. Zmena je účinná odo dňa jej písomného oznámenia druhej Zmluvnej strane; uzavretie dodatku k tejto Zmluve pre tento účel nie je potrebné.
1. PPA súhlasí s tým, že následný rozvoj ITMS2014+ realizovaný zo strany ÚPVII má vyššiu prioritu ako rozvoj ITMS2014+ potrebný na naplnenie účelu tejto Zmluvy.
2. PPA je povinná zabezpečiť do momentu využívania funkcionalít ITMS2014+ súvisiacich s naplnením účelu tejto Zmluvy (najmä na účely administrácie dotácií) kapacity, ktoré zabezpečia podporu pre prevádzku dotknutých častí ITMS2014+ ako aj používateľskú podporu, bez nároku na kapacity ÚPVII.
3. PPA je povinná v lehote 10 dní od identifikácie chyby ITMS2014+ zabezpečiť odstránenie akýchkoľvek chýb ITMS2014+, ktoré sa v ITMS2014+ prejavili v súvislosti s funkcionalitami úprav systému ITMS2014 realizovaných v nadväznosti na túto Zmluvu. Zmluvné strany považujú chyby systému ITMS2014+ za také chyby, ktoré vznikli vo verzii systému ITMS2014+, v ktorých sa bude nachádzať funkcionalita súvisiaca s implementáciou dotácii a/alebo sa týkajú modulov alebo funkcionalít ITMS2014+, do ktorých sa v súvislosti s implementáciou dotácii zasiahlo, pokiaľ sa nepreukáže opak.
4. Zmluvné strany v Prílohe č. 1 tejto Zmluvy ďalej dojednali presnejšie pravidlá prijímania zmien systému ITMS2014+, ktoré sa primárne vzťahujú k odsekom 1 až 9 tohto článku.

**Článok VII.**

**Doba trvania Zmluvy a spôsob zániku Zmluvy**

1. Táto Zmluva sa uzatvára na dobu určitú v zmysle článku IV odsek 3 tejto Zmluvy.
2. Zmluvné strany sú oprávnené túto Zmluvu ukončiť na základe:

1) *Dohody*, kedy sa Zmluvné strany vzájomne dohodnú na dni, v ktorom sa skončí platnosť tejto Zmluvy.

2) *Odstúpenia od Zmluvy*, ktoré je potrebné doručiť druhej Zmluvnej strane a následne prvým dňom, nasledujúcim po tomto doručení sa končí platnosť Zmluvy. ÚPVII má takisto právo odstúpiť od tejto Zmluvy v súlade s článkom III. odsek 1. Zmluvy. Na odstúpenie od Zmluvy podľa prvej vety tohto bodu majú Zmluvné strany právo v prípade, že niektorá z nich porušila povinnosť vyplývajúcu zo Zmluvy a bola druhou Zmluvnou stranou písomne upozornená, avšak v primeranej lehote neodstránila tento nedostatok. Uvedenú primeranú lehotu určí Zmluvnej strane tá Zmluvná strana, v neprospech ktorej bolo porušené zmluvné ustanovenie.

**Článok VIII.**

**Záverečné ustanovenia**

1. Táto Zmluva nadobúda platnosť dňom jej podpísania oboma Zmluvnými stranami.
2. Táto Zmluva nadobúda účinnosť dňom nasledujúcim po dni jej prvého zverejnenia v Centrálnom registri zmlúv vedenom Úradom vlády Slovenskej republiky.
3. V prípade, že niektoré z ustanovení tejto Zmluvy je neplatné alebo neúčinné, neplatnosť alebo neúčinnosť ustanovenia nebude mať za následok neplatnosť alebo neúčinnosť ďalších ustanovení Zmluvy, ani samotnej Zmluvy. Zmluvné strany sa zaväzujú, že neplatné alebo neúčinné ustanovenie bez zbytočného odkladu nahradia tak, aby bol v čo najväčšom možnom rozsahu dosiahnutý účel, ktorý v čase uzavretia tejto Zmluvy sledovali neplatným alebo neúčinným ustanovením. Obdobne budú Zmluvné strany postupovať aj v prípade, ak sa zistí, že niektoré z ustanovení tejto Zmluvy je nevykonateľné.
4. Túto Zmluvu je možné meniť a dopĺňať len formou písomných dodatkov podpísaných Zmluvnými stranami, pokiaľ nie je v tejto Zmluve ustanovené inak.
5. Prílohy tejto Zmluvy tvoria jej neoddeliteľnú súčasť. Prílohami tejto Zmluvy sú:
	* Príloha č. 1 - Pravidlá pre riadenie zmien a doplnení ITMS2014+ pre potreby naplnenia Zmluvy o udelení sublicencie k počítačovému programu ITMS2014+ č. 443/2019 (ďalej aj ako „pravidlá pre riadenie“)
	* Príloha č. 2 – Vzor udelenia licencie
	* Príloha č. 3 – Manažment používateľov
	* Príloha č. 4 – Spracovanie osobných údajov a dohoda spoločných prevádzkovateľov
6. Práva a povinnosti Zmluvných strán v tejto Zmluve podrobnejšie neupravené sa riadia Autorským zákonom, Obchodným zákonníkom a ďalšími príslušnými všeobecne záväznými právnymi predpismi platnými v Slovenskej republike.
7. Zmluvné strany si znenie Zmluvy riadne prečítali, jej obsahu porozumeli a na znak súhlasu ju vlastnoručne podpisujú.
8. Táto Zmluva sa podpisuje v šiestich (6) vyhotoveniach s platnosťou originálu, z ktorých po jej podpísaní PPA dostane dva (2) rovnopisy a ÚPVII dostane štyri (4) rovnopisy.

Bratislava ..................... Bratislava .........................

....................................................... .....................................................

**Mgr. Patrik Krauspe Ing. Juraj Kožuch, PhD.**

vedúci úradu generálny riaditeľ

Úrad podpredsedu vlády Slovenskej republiky Pôdohospodárska platobná agentúra

investície a informatizáciu

**Číslo zmluvy ÚPVII: 982/2019**

**Číslo zmluvy PPA: 22/2019/110**

**Dodatok č. 1**

 **k Zmluve o udelení sublicencie k počítačovému programu ITMS2014+ (číslo ÚPVII: 443/2019, číslo PPA: 22/2019/110)**

uzatvorenej v súlade s § 72 ods. 1 zákona č. 185/2015 Z. z. Autorský zákon v znení neskorších

predpisov (ďalej len „Autorský zákon“)

a v súlade so zákonom č. 513/1991 Zb. Obchodný zákonník v znení neskorších predpisov ( ďalej len „Obchodný zákonník")

(ďalej len „dodatok“)

1. **Úrad podpredsedu vlády Slovenskej republiky pre investície a informatizáciu**

sídlo: Štefánikova 882/15 811 05 Bratislava

IČO: 50 349 287

DIČ: 2120287004

v mene ktorého koná: Mgr. Patrik Krauspe, vedúci úradu

(ďalej aj ako „ÚPVII“)

a

2. **Pôdohospodárska platobná agentúra**

sídlo: Hraničná 12

815 26 Bratislava

IČO: 30794323

v mene ktorého koná: Ing. Juraj Kožuch, PhD., generálny riaditeľ

(ďalej aj ako „PPA“)

(ÚPVII a PPA spolu ďalej ako „Zmluvné strany“ a každý samostatne ako „Zmluvná strana“).

**Preambula**

Zmluvné strany uzatvorili dňa 21.6.2019 Zmluvu o udelení sublicencie k počítačovému programu ITMS2014+ (číslo ÚPVII: 443/2019, číslo PPA: 22/2019/110) (ďalej len „Zmluva“). Predmetom Zmluvy je bezodplatné udelenie sublicencie k systému ITMS2014+ zo strany ÚPVII vrátane jeho následných úprav v prospech PPA.

 **Článok I**

 **Účel dodatku**

1. Za účelom úpravy zmluvných povinnosti sa zmluvné strany dohodli na zmene Zmluvy nasledovne:

1.1 Článok III. bod 1 Zmluvy sa mení tak, že znie:

„1. PPA sa zaväzuje dodať popis potrebných funkcionalít na zmenu a rozšírenie ITMS2014+ najneskôr do 31. decembra 2019 projektovému manažérovi ÚPVII. Nedodanie popisu funkcionalít ÚPVII zo strany PPA sa považuje za podstatné porušenie tejto Zmluvy a ÚPVII z tohto dôvodu môže odstúpiť od tejto Zmluvy.“

 **Článok II**

 **Záverečné ustanovenia**

1. Tento dodatok nadobúda platnosť dňom jeho podpísania oprávnenými zástupcami oboch zmluvných strán a účinnosť dňom nasledujúcim po dni jeho zverejnenia v Centrálnom registri zmlúv vedenom Úradom vlády Slovenskej republiky.

2. Ustanovenia Zmluvy, ktoré nie sú dotknuté dodatkom, ostávajú v platnom pôvodnom znení. Dodatok tvorí neoddeliteľnú súčasť Zmluvy.

3. Dodatok je vyhotovený v šiestich (6) rovnopisoch, pričom štyri (4) vyhotovenia dostane ÚPVII a dve (2) vyhotovenia dostane PPA.

4. Zmluvné strany vyhlasujú, že dodatok bol uzatvorený vážne, zrozumiteľne a určite, nie v tiesni ani za nápadne nevýhodných podmienok, pred podpisom si ho prečítali, porozumeli jeho obsahu a na znak súhlasu ho podpísali.

Bratislava ..................... Bratislava .........................

....................................................... .....................................................

Mgr. Patrik Krauspe Ing. Juraj Kožuch, PhD.

vedúci úradu generálny riaditeľ

Úrad podpredsedu vlády Slovenskej republiky Pôdohospodárska platobná agentúra investície a informatizáciu

Príloha č.1 k Zmluve o udelení sublicencie k počítačovému programu ITMS2014+

**Pravidlá pre riadenie zmien a doplnení ITMS2014+ pre potreby naplnenia Zmluvy o udelení sublicencie k počítačovému programu ITMS2014+ č. 443/2019 (ďalej aj „pravidlá pre riadenie“)**

**Riadenie zmien ITMS2014+**

1. Za implementáciu zmien ITMS2014+ je zodpovedný projektový manažér PPA. Pod implementáciou zmien ITMS2014+ sa rozumie vykonávanie najmä nasledovných aktivít zo strany projektového manažéra PPA: vypracovanie analýzy dokumentácie, komunikácia s dodávateľom, komunikácia s projektovým manažérom ÚPVII, vypracovávanie podkladov pre dodávateľa, schvaľovanie postupov, vykonávanie testovania zapracovaných požiadaviek, dodávanie podkladov, informácií ako aj funkcionalít do projektového nástroja (JIRA), postupovanie podľa pokynov projektového manažéra ÚPVII.
2. Projektový manažér ÚPVII je oprávnený, nie však povinný na vykonávanie úkonov určených v bode 1.
3. Projektový manažér ÚPVII je zodpovedný za vytvorenie a nasadenie verzie, buildu, patchu ITMS2014+ zahŕňajúc aj požiadavky PPA.
4. Pred nasadením každej verzie je potrebné najskôr udeliť ÚPVII licencie zo strany dodávateľa PPA a PPA na funkcionality, ktoré sa budú touto verziou nasadzovať do produkčnej prevádzky ITMS2014+ (podľa Prílohy č. 2).
5. ÚPVII si vyhradzuje právo na oneskorenie sprístupnenia funkcionality ITMS2014+ potrebnej pre implementáciu Zmluvy, ak dôjde k časovému sklzu zo strany PPA alebo jeho dodávateľa, prípadne k inej relevantnej skutočnosti, ktorá má za následok preplánovanie alebo posun verzie ITMS2014+. Náhradný termín sprístupnenia funkcionality určí projektový manažér ÚPVII v nadväznosti na komunikáciu s projektovým manažérom PPA.
6. Zmluvné strany si písomne oznámia mená projektových manažérov do 15 dní odo dňa účinnosti tejto Zmluvy.
7. ÚPVII definuje ako projektový nástroj produkt JIRA. PPA je zaviazané komunikovať s ÚPVII prostredníctvom tohto projektového nástroja vo veciach súvisiacich s implementáciou ITMS2014+. Projektový nástroj pre potreby pravidiel riadenia znamená nástroj na evidovanie a kontrolu plnenia úloh, plánovanie a vytváranie harmonogramu prác, kontrolu plnenia harmonogramu prác, automatickú eskaláciu a upozornenie relevantných členov tímov pri dosiahnutí hraničných hodnôt, vytváranie užívateľom definovaných pohľadov a prehľadov o plnení Zmluvy, vytváranie personálnych matíc členov jednotlivých projektových tímov, kolaboráciu nad dokumentmi a podobne.
8. Pravidlá pre riadenie neobsahujú podrobný popis úkonov, ktoré je potrebné vykonať zo strany PPA vo vzťahu k dodávateľovi. Tieto postupy budú poskytnuté zo strany PPA a ÚPVII o nich bude informovaný do 15 dní od účinnosti tejto Zmluvy.

**Pravidlá pre kontrolu zdrojového kódu zmien ITMS2014+**

1. Po ukončení vývoja zmeny ITMS2014+ a jej otestovaní zo strany dodávateľa PPA a PPA, projektový manažér PPA odovzdá ÚPVII časť kódu ITMS2014+ na posúdenie jej kompatibility s aplikáciou ITMS2014+, tak aby nebola narušená konzistencia a funkčnosť aplikácie ITMS2014+.
2. Projektový manažér PPA je povinný zabezpečiť zaradenie návrhu zmeny ITMS2014+ vo forme časti kódu (Pull Request) v rámci nástroja VCS Git (verzionovacom systéme).
3. Pri vývoji zmien ITMS2014+ je potrebné, aby PPA a jej dodávateľ postupoval v súlade s postupmi a schémou „Git verzionovania“. Bližší popis je uvedený na http://nvie.com/posts/a-successful-git-branching-model/.
4. Uvedená povinnosť je definovaná z dôvodu potreby výkonu kontroly časti kódu ITMS2014+ s cieľom zistiť jeho kvalitu a konzistenciu vo vzťahu k celému zdrojovému kódu ITMS2014+.
5. ÚPVII bude ďalej hodnotiť technický dlh predloženého kódu, ktorý musí spĺňať úroveň A.
6. Projektová metodika definuje podrobnejšie náležitosti spojené s kontrolou zdrojového kódu.
7. Okrem predloženia časti zdrojového kódu zo strany PPA je potrebné, aby PPA predkladalo automatické testy častí zdrojového kódu minimálne v rozsahu 90 %.
8. Pokiaľ manažér kvality zdrojového kódu určený ÚPVII nemá voči zdrojovému kódu pripomienky, čiastkový kód môže byť zapracovaný do verzie ITMS2014+.
9. V prípade, že čiastkový kód ITMS2014+ nebude vyhovovať akceptačným kritériám, nebude použitý na zmenu základného kódu ITMS2014+, a teda nebude zaradený do verzie ITMS2014+.
10. ÚPVII bude hodnotiť kvalitu zdrojového kódu prostredníctvom nástroja SonarQube a profilu kvality "Sonar way". Návrh zmien ITMS2014+ predložených zo strany PPA musí spĺňať nasledovné kritériá: 0 chýb závažnosti "Blocker", 0 chýb závažnosti "Critical".

10.1. Vysvetlenie pojmov pre účely pravidiel pre riadenie:

1. **Chyba závažnosti "Blocker"** – alebo aj „Kritický problém“ kategórie „A“ - pre účely pravidiel pre riadenie znamená: funkčnosť ITMS2014+ je degradovaná s dopadom na možnosť poskytovania služieb s absolútnym (majoritným) dopadom na používateľov systému ITMS2014+. ITMS2014+ je pre zabezpečenie základných procesov a činností používateľa nepoužiteľný. Jedná sa o zásadné vady funkcionality ITMS2014+, ktoré znemožňujú spracovanie údajov a ich zobrazovanie koncovým používateľom, vrátane problémov spojených s bezpečnosťou a poškodením dát, alebo chyby spôsobujúce, že je potrebné ITMS2014+ znovu zaviesť (reštartovať).
2. **Chyba závažnosti "Critical"** – alebo aj „Vážny problém“ kategórie „B“ - Funkčnosť IS je degradovaná s minoritným dopadom na možnosť poskytovania služieb používateľom ITMS2014+. ITMS2014+ je pre zabezpečenie základných procesov a činností používateľa použiteľný s citeľným dopadom na kvalitu služieb. Vážny problém sa prejavuje výpadkom fungovania Modulov a Funkcií, čo závažným spôsobom obmedzuje ich použitie, pričom neobmedzuje použitie SW komponentu ako celku alebo jeho podstatných častí. Ako Závažný problém je charakterizovaný problém, ktorý je opakovane vyvolateľný alebo má trvalý charakter, avšak SW komponent je pre zabezpečenie základných procesov a činností používateľa použiteľný s citeľným dopadom na kvalitu zhotovenia SW komponentu, alebo dostupnosť jeho funkcionalít alebo užívateľský komfort.
3. V prípade, že čiastkový kód zmeny ITMS2014+ dodaný zo strany PPA nebude vyhovovať akceptačným kritériám stanoveným ÚPVII v pravidlách riadenia, nebude zaradený do finálnej verzie celkového kódu ITMS2014+, a teda nebude predmetom uvoľnenia do finálneho „interferenčného“ testovania zo strany ÚPVII a nebude ani predmetom uvoľnenia do ostrej prevádzky ITMS2014+. O uvedenej situácii bude projektový manažér ÚPVII bezodkladne informovať projektového manažéra PPA. PPA je následne povinná zabezpečiť opravu navrhovanej zmeny ITMS2014+. Po odstránení nedostatkov bude opakovane vykonávaná kontrola zo strany ÚPVII. Ak nebudú identifikované nedostatky uvedené v týchto pravidlách riadenia, projektový manažér ÚPVII zabezpečí testovanie na úrovni ÚPVII a v prípade úspešnosti zaradí žiadané funkcionality ITMS2014+ do príslušnej verzie a následne nasadí zmeny do produktívnej prevádzky ITMS2014+.

**Akceptačné testovanie ÚPVII**

1. Pred nasadením zmenených častí kódu do produktívnej verzie ITMS2014+ je ÚPVII oprávnený vykonať akceptačné testovanie.
2. Akceptačné testovanie môže obsahovať funkčné a výkonové testy.
3. Podrobnosti akceptačného testovania určuje projektová metodika.
4. V prípade, ak ÚPVII identifikuje v rámci akceptačného testovania chyby, vyzve PPA na ich odstránenie. PPA je povinná po odstránení chýb postupovať ako pri prvotnom predložení časti zmeneného kódu ITMS2014+.
5. ÚPVII je oprávnený rozhodnúť o vyradení funkcionality ITMS2014+ navrhovanej zo strany PPA v ktorejkoľvek fáze jej implementácie vrátane vyradenia z produktívnej prevádzky ITMS2014+.

Príloha č. 2 – Vzor udelenia licencie

**Udelenie licencie**

**Víťazný uchádzač**

sídlo:

IČO: 6

v mene ktorej koná:

(ďalej len „...“)

**Pôdohospodárska platobná agentúra**

sídlo: Hraničná 12

815 26 Bratislava

IČO: 30794323

v mene ktorého koná: Ing. Juraj Kožuch, PhD.

a

**Úrad podpredsedu vlády Slovenskej republiky**

**pre investície a informatizáciu**

sídlo: Štefánikova 882/15

811 05 Bratislava

IČO: 50 349 287

DIČ: 2120287004

v mene ktorého koná: Mgr. Patrik Krauspe, vedúci úradu

*Popis funkcionalít, ktoré sa budú nasadzovať do produkčnej prevádzky ITMS2014+ (ďalej len „autorské dielo“):*

*K nasadeniu funkcionalít do produkčnej prevádzky ITMS2014+ dôjde v dňoch:*

*Víťazný uchádzač* ako dodávateľ funkcionalít týmto udeľuje ÚPVII výhradnú, teritoriálne neobmedzenú, bezodplatnú, časovo obmedzenú (do doby trvania autorských práv k Dielu podľa Zmluvy o dielo č. ..... a licenčnej zmluvy pre ..., (opatrenie upravuje podmienky, spôsob, rozsah a kontrolu poskytovania pomoci podnikateľom v poľnohospodárskej prvovýrobe, ktorým je fyzická osoba – podnikateľ alebo právnická osoba a ktorý vyrába poľnohospodárske produkty formou úhrady časti spotrebnej dane z minerálneho oleja použitého v poľnohospodárskej prvovýrobe) licenciu k novovzniknutým častiam / úpravám súčasného ITMS2014+. ÚPVII bude umožnené používať autorské dielo, databázu alebo iný predmet práva duševného vlastníctva na všetky známe spôsoby použitia a akéhokoľvek iného nakladania s autorským dielom (vrátane vykonávania zmien a úprav) momentom udelenia tejto licencie.

............................................................................

Víťazný uchádzač

............................................................................

Pôdohospodárska platobná agentúra

.............................................................................

Úrad podpredsedu vlády Slovenskej republiky

investície a informatizáciu

Príloha č. 3 – Manažment používateľov

* + - 1. PPA je ako právnická osoba zabezpečujúca časť prevádzky ITMS2014+ oprávnená vykonávať manažment používateľov ITMS2014+ pre účel podania a schvaľovania žiadostí o dotáciu podľa osobitného predpisu zákona č. 280/2017 Z. z. ako aj súvisiacej legislatívy.
			2. Manažment používateľov sa skladá najmä z nasledovných činností:
* Registrovanie používateľského účtu používateľa ITMS2014+, ktorý bude žiadať o dotáciu podľa osobitného predpisu
* Prihlásenie sa do systému ITMS2014+
* Obnovenie hesla
* Aktivovanie/deaktivovanie používateľského účtu
* Ďalšie aktivity potrebné pre dosiahnutia účelu po predchádzajúcom schválení osôb poverených konať za ÚPVII stanovených v čl. IV odsek 5 tejto Zmluvy.

Príloha č. 4 – Spracovanie osobných údajov a dohoda spoločných prevádzkovateľov (ďalej len „dohoda“)

**I.**

**Predmet dohody**

1. Predmetom tejto dohody je určenie účelu a prostriedkov spracúvania osobných údajov spoločných prevádzkovateľov, ako aj určenie zodpovednosti každej Zmluvnej strany za plnenie povinností a úloh podľa nariadenia Európskeho parlamentu a Rady EÚ č. 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica č. 95/46/ES (všeobecné nariadenia o ochrane údajov, ďalej len „nariadenie“) a zákona č. 18/2018 Z. z. o ochrane osobných údajov a o zmene a doplnení niektorých zákonov (ďalej len „zákon č. 18/2018 Z. z.).
2. Platná legislatíva, ako i Zmluvné strany považujú za spracúvanie osobných údajov spracovateľskú operáciu alebo súbor spracovateľských operácií s osobnými údajmi alebo so súbormi osobných údajov, najmä získavanie, zaznamenávanie, usporadúvanie, štruktúrovanie, uchovávanie, zmena, vyhľadávanie, prehliadanie, využívanie, poskytovanie prenosom, šírením alebo iným spôsobom, preskupovanie alebo kombinovanie, obmedzenie, vymazanie, bez ohľadu na to, či sa vykonáva automatizovanými prostriedkami alebo neautomatizovanými prostriedkami.
3. Osobné údaje sa budú spracovávať automatizovanými prostriedkami ako aj inými než automatizovanými prostriedkami, nakoľko ide o naplnenie účelu v zmysle osobitného predpisu, najmä zákona č. 292/2014 Z. z., zákona č. 280/2017 Z. z., pričom každý prevádzkovateľ je zodpovedný za svoje konanie v zmysle zákona č. 18/2018 Z. z. individuálne.

**II.**

**Účel spracovania osobných údajov**

1. ÚPVII ako správca informačného systému ITMS2014+ je povinný zabezpečovať tieto operácie:
2. zabezpečenie správy, prevádzky a údržby ITMS2014+,
3. zabezpečenie zálohovania údajov,
4. zabezpečenie testovania obnovy ITMS2014+ a údajov,
5. zabezpečenie evidovania zásahov do databázy ITMS2014+,
6. monitorovanie dostupnosti ITMS2014+,
7. zabezpečenie bezpečnosti prevádzky ITMS2014+,
8. zabezpečenie prístupov pre používateľov systému,
9. zabezpečenie dôvernosti, dostupnosti a integrity ITMS2014+,
10. a ďalšie operácie.
11. PPA bude podľa § 17a odsek 2 zákona č. 280/2017 Z. z. po nadobudnutí účinnosti Novely zákona v nevyhnutnom rozsahu na účel konania a rozhodovania o dotáciách podľa § 12 zákona č. 280/2017 Z. z.:
12. spracúvať osobné údaje o žiadateľoch o dotáciu a o osobách konajúcich v ich mene,
13. vyžadovať osobné údaje o žiadateľoch o dotáciu a o osobách konajúcich v ich mene z informačných systémov iných právnických osôb; tieto právnické osoby sú povinné vyžadované údaje poskytnúť,
14. žiadať o výpis z registra trestov podľa § 12 ods. 1 zákona č. 330/2007 Z. z. o registri trestov a o zmene a doplnení niektorých zákonov v znení neskorších predpisov na preukázanie bezúhonnosti žiadateľa o dotáciu a osoby konajúcej v jeho mene.
15. PPA podľa § 17a odsek 4 zákona č. 280/2017 Z. z. po nadobudnutí účinnosti Novely zákona môže získavať osobné údaje bez súhlasu osôb kopírovaním, skenovaním alebo iným zaznamenávaním úradných dokladov a iných dokumentov obsahujúcich osobné údaje na nosiči informácií.

**III.**

**Postavenie a povinnosti Zmluvných strán**

1. Vo vzťahu k spracúvaniu osobných údajov majú obe Zmluvné strany rovnocenné postavenie a každý z prevádzkovateľov zodpovedá za svoje úkony individuálne.
2. Zmluvné strany zhodne deklarujú, že tak ako spoločne, tak aj jednotlivo, budú dbať pri spracúvaní osobných údajov na dodržiavanie ustanovení nariadenia, ako aj zákona č. 18/2018 Z. z.. Zároveň zmluvné strany zhodne deklarujú, že budú sledovať zmeny v oblasti ochrany osobných údajov, budú si vzájomne poskytovať potrebné informácie, ktoré majú alebo by mohli mať vplyv na spracúvanie osobných údajov a budú pravidelne aktualizovať spoločné nastavenie procesov spracovateľských činností.
3. Podľa § 33 ods. 3 zákona č. 18/2018 Z. z. bez ohľadu na podmienky dohody môže dotknutá osoba uplatniť svoje práva u každého prevádzkovateľa a voči každému prevádzkovateľovi.
4. ÚPVII pri správe informačného monitorovacieho systému ITMS2014+ môže spracovávať aj údaje, ktorých zadávateľom je PPA, resp. obsahujú údaje dotknutej osoby, ktorých účel spracúvania je obsiahnutý v zákone č. 280/2017 Z. z..
5. PPA je pre potreby naplnenia tejto Zmluvy povinná uzatvoriť sprostredkovateľskú zmluvu s DataCentrom, so sídlom: Cintorínska 5, 814 88 Bratislava, IČO: 00 151 564, ktoré je prevádzkovateľom informačného systému ITMS2014+ .PPA je povinná vopred informovať ÚPVII o zámere uzatvorenia sprostredkovateľskej zmluvy s inou právnickou/fyzickou osobou ohľadne spracovateľských operácii s osobnými údajmi nachádzajúcich sa v ITMS2014+. ÚPVII povolí uzatvorenie takejto sprostredkovateľskej zmluvy po splnení podmienok (potreba spracúvania, účel spracúvania, ochrana osobných údajov u tretej strany a pod.). Súhlas udeľujú osoby poverené konať za ÚPVII podľa čl. IV ods. 5 Zmluvy.
6. ÚPVII má toho času uzatvorené nasledovné sprostredkovateľské zmluvy:
	1. **Zmluvu o spracúvaní osobných údajov č. 108/2018** uzatvorenej v súlade zo zákonom č. 18/2018 Z. z. o ochrane osobných údajov v znení neskorších predpisov.

Datacentrum Cintorínska 5, 811 08 Bratislava IČO: 00151564

* 1. **Zmluvu o spracúvaní osobných údajov č. 126/2018** uzavretá podľa § 34 ods. 3 zákona č. 18/2018 Z. z. o ochrane osobných údajov.

Atos IT Solutions and Services s.r.o.

Pribinova 19, 8

11 09 Bratislava

IČO: 45 650 276

AXON PRO, s.r.o.

Černyševského 26,

851 01 Bratislava

IČO: 31 387 811

JUMP soft a.s.

Fazuľová 7,

811 07 Bratislava

IČO: 46 117 491

V prípade zmeny sprostredkovateľskej zmluvy s dopadom na PPA bude ÚPVII bezodkladne informovať PPA.

1. PPA zodpovedá za aktuálnosť, pravdivosť, úplnosť a správnosť nimi vložených údajov do ITMS2014+, najmä za osobné údaje vkladané používateľmi ITMS2014+ žiadajúcimi o dotáciu v zmysle zákona č. 280/2017 Z. z. a príslušnej legislatívy. PPA je povinná získavať osobné údaje výlučne na vymedzený účel v súlade s touto Zmluvou, pričom je neprípustné získavať osobné údaje pod zámienkou iného účelu spracúvania alebo inej činnosti.
2. ÚPVII sa zaväzuje, že bude zasahovať do údajov, ktoré spravuje v ITMS2014+ PPA, len v rozsahu nevyhnutnom na naplnenie účelu tejto Zmluvy ako aj zákona č. 292/2014 Z. z..
3. PPA bude podľa typu spracovateľskej činnosti a účelu spracovania získavaných osobných údajov, poskytuje dotknutej osobe informácie o:
4. identifikačných a kontaktných údajoch spoločných prevádzkovateľov,
5. účele spracúvania osobných údajov, na ktorý sú osobné údaje určené, ako aj právny základ spracúvania osobných údajov,
6. tom, či spoloční prevádzkovatelia zamýšľajú preniesť osobné údaje do tretej krajiny alebo medzinárodnej organizácie,
7. dobe uchovávania osobných údajov; ak to nie je možné, informácie o kritériách jej určenia,
8. práve požadovať od PPA prístup k osobným údajom týkajúcich sa dotknutej osoby, o práve na opravu osobných údajov, o práve na vymazanie osobných údajov alebo o práve na obmedzenie spracúvania osobných údajov, o práve namietať spracúvanie osobných údajov, ako aj o práve na prenosnosť osobných údajov,
9. práve podať návrh na začatie konania podľa § 100 zákona č. 18/2018 Z. z..
10. PPA okrem povinnosti uvedenej v odseku 10 tohto článku zabezpečuje aj ostatné povinnosti definované zákonom č. 18/2018 Z. z. vo vzťahu k dotknutej osobe, pokiaľ spracúvanie jej osobných údajov je potrebné pre splnenie účelu žiadanie o dotáciu podľa osobitného predpisu (zákon č. 280/2017 Z. z. ako aj súvisiacej legislatívy).
11. Kontaktné miesto pre dotknutú osobu za ÚPVII v prípade účelu spracúvania osobných údajov v zmysle zákona č. 292/2014 Z. z. – Úrad podpredsedu vlády SR pre investície a informatizáciu, Štefánikova 882/15, 811 05 Bratislava.
12. Kontaktné miesto pre dotknutú osobu za PPA v prípade účelu spracúvania osobných údajov v zmysle zákona č. 280/2017 Z. z. je Pôdohospodárska platobná agentúra, Hraničná 12, 815 26 Bratislava
13. Zmluvné strany vyhlasujú, že ustanovenia neupravené touto prílohou súvisiacou s ustanoveniami spoločných prevádzkovateľov v prípade potreby bezodkladne doplnia, a to aj bez uzatvorenia písomného dodatku k tejto Zmluve. Za ÚPVII sú na uvedené konanie poverené osoby uvedené v čl. IV odsek 5 tejto Zmluvy.
14. Každý zo spoločných prevádzkovateľov je povinný zabezpečiť ochranu osobných údajov implementovaním a zdokumentovaním bezpečnostných opatrení v súlade s príslušnými ustanoveniami nariadenia a iných všeobecne záväzných právnych predpisov upravujúcich ochranu osobných údajov.
15. Spoloční prevádzkovatelia sú povinný poskytnúť základne časti tejto dohody dotknutým osobám a to hlavne v rozsahu identifikáciu jednotlivých prevádzkovateľov, predmet zmluvy, ustanovenia upravujúce delenie ich vzájomných právomocí vo vzťahu k dotknutej osobe a jej osobným údajom.